Istana Masyaf – Markas Pengerakan Assassin

Peminat-peminat siri permainan video Assassin’s Creed pasti sudah terbiasa dengan Istana Masyaf, Syria. Di dalam siri tersebut, Istana Masyaf merupakan pangkalan Assassin yang masyhur. Hakikat ini tidak hanya sekadar berlaku di dunia fiksyen – Masyaf sememangnya pernah menjadi markas kepada pergerakanassassin yang sangat digeruni pada suatu masa dahulu.Pada lewat abad ke-11M, sebuah pergerakan Nizar Ismailiyah dibentuk oleh seorang lelaki yang bernama Hassan Sabbah di Parsi dan Syria. Kumpulan yang dikenali sebagai Hashshashin ini menawan banyak kubu di kawasan pergunungan di samping memberikan ancaman kepada kekuasaan Sunni-Seljuk di Parsi. Besar kemungkinan Hashshashin ini merupakan pilihan yang paling masyhur untuk seseorang itu menghapuskan musuh peribadinya – iaitu menerusi kegiatan pembunuhan berkemahiran tinggi.Berdasarkan bukti arkeologi, para penyelidik berpendapat bahawa Istana Masyaf dibina semasa pemerintahan Byzantine. Istana ini dibina di puncak bukit batu kapur, rupa bumi yang menonjol berbanding lembah dan kampung sekitar. Keadaan tersebut membuatkan istana tersebut berkedudukan di lokasi strategik sekaligus membolehkan para penghuninya meninjau dan mengawal kawasan tersebut.Assassin kali pertama menguasai istana ini pada tahun 1141M apabila mereka menawannya daripada Sanqur, pemerintah yang menguasai dan menyelia istana itu bagi pihak Bani Munqidz, dari Shayzar. Sanqur merupakan salah seorang penguasa dari sebuah dinasti Islam yang wujud di wilayah berkenaan sekitar abad ke-12M.

Assassin meraih kemasyhuran di wilayah itu berkat keefisienan mereka dalam menyasar dan melangsaikan musuh. Keadaan ini memberikan mereka kuasa atau pengaruh politik yang tinggi sekaligus mengundang rasa tidak senang hati beberapa kuasa besar di Timur Tengah. Oleh kerana itu, Masyaf menjadi sasaran kepada pihak-pihak yang memiliki keberanian untuk cuba menggugat kedudukan assassin. Usaha ini dijalankan tidak lain dan tiba bukan oleh pahlawan terbilang Islam, iaitu Salahudin si sultan pertama Mesir dan Syria merangkap pengasas Dinasti Ayyubiah.

Kepungan yang dilakukan oleh Salahudin ke atas istana tersebut berlangsung pada tahun 1176M dan berakhir dengan kegagalan. Menurut legenda, ketika Salahudin sedang tidur di bawah bukit yang menempatkan Istana Masyaf, seorang assassin berjaya menyelinap masuk ke dalam khemahnya. Salahudin yang terjaga sempat menyaksikan kelibat assassin itu keluar dari khemahnya.Di sisi katilnya terdapat sepotong kuih yang telah diracun dan sebilah pisau pendek yang juga telah diracun. Selain kedua barangan itu, turut terdapat di situ sekeping nota yang memberi amaran kepada Salahudin bahawa beliau akan dibunuh andai tidak berundur dari tempat itu. Berasa khuatir akan keselamatan nyawanya, Salahudin pun memilih untuk berdamai dengan assassin. Sejauh mana kebenaran legenda ini, ia memberi gambaran kepada kita tentang betapa berbahayanya kumpulan assassin.

Walau bagaimanapun, assassin bukanlah sebuah organisasi ataupun manusia yang kebal. Pada tahun 1260M, Masyaf dan tiga buah kubu assassin yang lain tumbang ke tangan Mongol. Pun begitu, kemenangan Mongol ini tidak bertahan lama apabila mereka ditewaskan oleh Mamluk dalam Pertempuran Ayn Jalut pada tahun sama. Sebaik sahaja Mongol diusir dari Syria, assassin kembali menguasai Masyaf. Sepuluh tahun kemudian, ketumbukan Mamluk di bawah kepemimpinan sultan mereka, Baibar, menguasai Masyaf. Walaupun peristiwa ini membawa kepada pembubaran assassin, istana tersebut terus kekal kukuh menghiasi bukit berkenaan.Pada tahun 2000, usaha pemeliharaan Istana Masyaf digerakkan. Projek yang siap pada tahun 2006 ini berjaya mengukuh dan mengembalik struktur-strukturnya yang telah runtuh. Selain itu, projek ini turut memberikan kefahaman yang lebih mendalam perihal assassin semasa penguasaan mereka ke atas Istana Masyaf.Misalnya, projek ini berhasil menemukan sebuah terowong yang dipercayai sebagai laluan rahsia. Malahan, terdapat sebuah sistem saliran yang direka bagi tujuan membawa air hujan mengalir ke perigi yang terletak di bawah tanah istana. Hal ini memberikan bukti lanjut bahawa istana tersebut direka khas untuk menghadapi kepungan musuh dalam tempoh yang panjang. Pun begitu, istana ini juga tidak meninggalkan ciri kemewahannya terutama apabila projek berkenaan turut menemukan rumah mandian tradisional.

Tidak keterlaluan untuk menyebutkan bahawa Istana Masyaf tidak hanya sekadar wujud sebagai sebuah binaan terpencil di puncak bukit yang sukar dimasuki. Namun, ia turut wujud bersama dengan kota purba Masyaf yang terletak berhampiran. Atas faktor ini, para pemelihara istana berkenaan mempertimbangkan keputusan untuk turut memelihara dan membaik-pulih kota lama, menaik taraf pasar-pasar dan kawasan lalu-lalang di samping menghasilkan lebih banyak fasiliti menarik buat para pelancong.Dengan mengambil pendekatan sebegini, penduduk tempatan dapat meraih kemanfaatan menerusi industri pelancongan. Malahan, mereka mungkin dapat bekerja sebagai pemelihara istana bersejarah itu. Menerusi penglibatan penduduk tempatan sendiri, monument purba bernama Istana Masyaf ini sudah tentu dapat dilindungi dan diwariskan kepada generasi mendatang. RUJUKAN:

DHWTY. (23 Julai 2014). Masyaf Castle, the Seat of the Assassins. Ancient Origins. https://www.ancient-origins.net/ancient-places-asia/masyaf-castle-seat-assassins-001888


Seni Bina: Ibu Segala Seni

Seni bina dikatakan ibu segala seni. Ini disebabkan seni bina merupakan satu bidang disiplin ilmu yang kompleks dan juga kemuncak di dalam mengekspresikan sesebuah seni. Secara umumnya seni bina adalah satu ilmu yang menggabungkan ilmu seni dan sains di dalam menghasilkan sebuah struktur atau bangunan mengikut kepada keperluan dan kehendak sama ada bangunan untuk tujuan awam atau individu tertentu. Seni bina juga dikatakan hanya termaktub kepada bangunan-bangunan yang mempunyai nilai-nilai seni bina. Ahli falsafah seni bina atau arkitek-arkitek yang terkenal banyak memberi idea dan teori-teori tersendiri di dalam memahami seni bina sehingga tercetusnya falsafah-falsafah seni bina seperti ‘Constructivism’, ‘Gothic’, ‘Baroque’, ‘Modernism’, ‘Functionalism’, ‘Deconstructivism’, ‘Minimalism’ dan sebagainya. Hasil daripada tercetusnya falsafah ini, maka ianya telah diterjemahkan dalam bentuk binaan-binaan yang mengikut acuan falsafah tersebut.

Di dalam mendalami dan memahami ilmu seni bina, seseorang arkitek perlu menguasai atau paling tidak sedikit sebanyak mengetahui beberapa cabang ilmu lain sebelum beliau benar-benar mampu bergelar sebagai seorang arkitek yang hebat. Ilmu seperti politik, ekonomi, falsafah, seni muzik, matematik, geometri, fizik, kimia, biologi, sejarah dan sains sosial adalah antara ilmu yang terpenting di dalam memberikan idea seorang arkitek untuk menghasilkan sebuah ‘masterpiece’ yang akan dikenang oleh masyarakat. Seni bina sangat dipengaruhi oleh budaya setempat, keadaan geografi, iklim dan cuaca, keagamaan, politik atau pemerintah, sejarah dan hukum alam. Sebab itu, setiap tempat di dalam dunia ini mempunyai seni bina yang unik dan tersendiri serta mampu mencerminkan sesebuah tamadun tersebut. Seni bina di kawasan beriklim sejuk tidak akan sama dengan seni bina di kawasan panas. Seni bina di kawasan berbukit tidak sama dengan seni bina di kawasan landai dan begitulah seterusnya.

Mengimbau sejarah lampau, Tamadun Mesopotamia dan Tamadun Mesir Purba juga mencapai zaman kegemilangan di dalam ilmu seni bina. Sebagai contoh, Tamadun Mesopotamia dengan Taman Tergantung Babylon dan zigurat-ziguratnya yang sangat besar. Taman Tergantung Babylon kini telah lenyap ditenggelam zaman dan telah dinobatkan sebagai salah satu 7 Keajaiban Dunia. Keindahan dan kemegahan seni bina Taman Tergantung Babylon memukau bagi setiap manusia ketik di zamannya. Pembinaan Taman Tergantung Babylon ada ceritanya tersendiri dan bagaimana ia mampu dibina dengan jayanya. Begitu juga dengan Tamadun Mesir Purba dengan kemegahan binaan Piramid yang sehingga kini masih kekal. Piramid ini dikatakan binaan untuk kehidupan selepas kematian kerana ianya dibina untuk mayat firaun yang telah diawet dan dikebumikan sekali dengan segala harta yang dimiliki. Penggunaan blok-blok batu yang besar dan kaedah pembinaan yang canggih telah memberikan kejayaan buat arkitek pada ketika itu iaitu Imhotep. Imhotep adalah arkitek yang bertanggungjawab di dalam pembinaan piramid di zaman Tamadun Mesir Purba. Kedua-dua binaan zaman purba ini menunjukkan akan kegemilangan serta ketinggian keilmuan dan teknologi ketika itu di dalam membina struktur mega. Ia juga memberi indikasi kepada kemegahan dan kekuatan kedua-dua tamadun pada zamannya. Sejak daripada itu, seni bina terus berevolusi sehingga ke zaman Tamadun Greek, Tamadun Rom, Tamadun Indus dan seterusnya sehingga kini di zaman Revolusi Industri 4.0.

Marcus Vitruvius Pollio (80BC – 15BC), seorang arkitek, jurutera dan penulis telah menulis satu karya berkenaan ilmu seni bina sebagai satu pandangan beliau dan panduan buat pemerintah Rom, Augustus di dalam membina bangunan. Karya yang ditulis oleh beliau adalah satu-satunya karya yang masih kekal hingga ke hari ini berkaitan dengan ilmu seni bina dan telah diterjemahkan ke dalam pelbagai bahasa oleh para sarjana pada zaman Renaissance. Di dalam karyanya, Vitruvius telah menulis berkenaan prinsip-prinsip fundamental di dalam seni bina antaranya ialah ‘Order’, ‘Arrangement’, ‘Eurythmy’, ‘Symmetry’, ‘Propriety’ dan ‘Economy’. Namun begitu, secara ringkasnya, Vitruvius telah menggariskan 3 prinsip utama di dalam memastikan sesebuah seni bina itu berkualiti iaitu firmitas (ketahanan), utilitas (kegunaan) dan venustas (kecantikan). Tiga prinsip ini dikenali juga sebagai ‘Vitruvian Virtues’ atau ‘Vitruvian Triad’. Falsafah seni bina Vitruvius ini telah banyak mempengaruhi para arkitek dan ahli falsafah seni bina pada zaman Renaissance seperti Leon Battista Alberti, Leonardo Da Vinci dan juga Michaelangelo. Teori ‘Golden Ratio’ yang diaplikasikan dalam struktur ‘Pantheon’ telah mempengaruhi arkitek seperti Le Corbusier dan Mario Botta manakala Leonardo Da Vinci pula telah menghasilkan satu ilustrasi yang terkenal sehingga hari ini dikenali sebagai ‘Vitruvian Man’ di dalam karyanya.

Terdapat beberapa sarjana yang memberi definisi yang berbeza berkenaan seni bina sama ada dari sarjana Islam atau sarjana Barat. Ibnu Khaldun di dalam kitabnya, Muqaddimah mengatakan bahawa seni bina merupakan satu daripada ciri ketamadunan yang penting kerana ia adalah mercu kegemilangan sesuatu bangsa atau negara. Keagungan dan ketinggian sesuatu tamadun itu dapat diukur berdasarkan pencapaiannya dalam bidang seni bina. Sementara menurut Frank Lloyd Wright, seni bina itu merupakan binaan manusia dan alam semula jadi. Ini dapat dilihat dengan falsafahnya, ‘Organic Architecture’ yang berhasil menterjemahkan falsafahnya dengan binaan rumah yang dibina menggunakan bahan-bahan alam semula jadi yang terdapat di sekitarnya.

Secara kesimpulannya, artikel kali ini adalah ingin memberikan gambaran secara kasar kepada masyarakat mengenai ilmu seni bina yang kompleks. Kemunculan falsafah-falsafah seni bina telah menyebabkan ilmu seni bina ini berevolusi mengikut zaman. Perkembangan ilmu sains dan teknologi juga banyak memberikan impak yang positif kepada ilmu seni bina seterusnya mampu menghasilkan sebuah bangunan yang tidak pernah tercapai dek akal manusia.

Sumber Rujukan:

1. Jurnal Seni Bina Islam: Satu Pengamatan oleh Anisah Bahyah Ahmad dan Wan Kamal Mujani
2. Vitruvius, The Ten Books of Architecture, translated by Morris Hicky Morgan, Harvard University Press, 1914


Kisah Baitulmaqdis Jatuh Ke Tangan Umat Islam

Pada Tahun 1180, Sybilla of Jerusalem, kakak sulung Raja Jerusalem mengahwini Guy of Lusignan, dan mereka bertindak sebagai Penguasa Jerusalem semasa Raja Baldwin IV terlantar sakit akibat kusta.

Pada tahun 1185, Raja Baldwin IV mangkat dan tempatnya digantikan oleh Raja Baldwin V, anak Sabylla yang baru berusia 11 tahun. Kemangkatan Raja Baldwin IV memberikan ruang kepada Raymond yang bertindak sebagai Penguasa Sementara Jerusalem untuk membuat perjanjian damai dengan Salahuddin selama 4 tahun.

Setahun kemudian, Raja Baldwin V m4ngkat menyebabkan Sybilla menaiki takhta dan Guy of Lusignan menjadi Penguasa utama. Kegopohan Guy of Lusignan menyokong Reynald The Chatillon yang menyer4ng kabilah-kabilah Islam dan memenjarakan mereka menyebabkan perjanjian damai dilanggari dan Salahuddin menyeru seruan jihad ke seluruh pelosok Mesir dan Syria.

Lebih-lebih lagi, Reynald pernah menyer4ng sehingga ke tanah Hijaz dan menganggu pedagang-pedagang Arab di tanah Hijaz.  Seruan itu disahut dengan beraraknya t3ntera Islam dalam jumlah yang terlalu besar pada Tahun 1187, lalu berkhemah di pinggir Tasik Galilee, Tiberias iaitu kawasan pemerintahan isteri Raymond III.

Raymond III terpaksa mengizinkan Salahuddin berkhemah di sana kerana terhutang budi dengan Salahuddin dan Salahuddin pula bertindak memb4kar kampung-kampung yang terdapat di Tiberias menyebabkan pemimpin-pemimpin Jerusalem bangkit menyer4ng balas t3ntera Salahuddin.

Pert3mpuran Hattin, Taktik Per4ng T3ntera Islam Yang Hebat

Tindakan Salahuddin berkampung di Galilee adalah taktik p3r4ng yang sangat bijak, serta p3r4ngkap yang dipasang sangat dahsyat kesannya kepada t3ntera salib. Raja Guy tidak mengendahkan nasihat Raymond III kerana lebih dipengaruhi oleh Reynald The Chatillon, membawa semua t3nteranya ke Galilee dan akhirnya mereka bertempur di Hattin, dengan 12 ribu t3ntera salib yang kehausan dan t3ntera Islam menguasai tasik dan sungai.

Dalam p3r4ng tersebut, t3ntera salib mengalami kekalahan yang teruk dan hanya beberapa ratus orang sahaja yang terselamat dari terbvnuh dalam p3r4ng tersebut. Reynald The Chatillon akhirnya m4ti dibvnuh oleh Salahuddin selepas ditangkap bersama-sama ramai ksatria salib yang lain.

Kekalahan tersebut menjadikan Jerusalem hilang benteng pertahanan mereka yang selama ini sangat ampuh menghadapi ser4ngan t3ntera islam yang mengelilingi wilayah mereka. Saljuk dari utara, Fatimiah dari Barat, Zanki dari Timur dan amir-amir Arabiah dari Selatan selama lebih 80 tahun. Menyedari kelompongan t3ntera musuh dan barisan kesatria Hospitaller dan Templar yang lumpuh di Jerusalem membuatkan Salahuddin menghantar ketumbukan t3nteranya men4kluki seluruh Jerusalem.

Mereka bermula dengan menguasai Tiberias dan ke Acre, kemudian men4kluki seluruh Galilee dan Samaria. Beberapa hari kemudian, Nablus, Haifa dan Nazareth pula diserahkan kepada t3ntera Salahuddin. Semua penduduk latin di sana berpindah ke Kubu dan Pelabuhan Tyre. Pen3ntangan yang sengit berlaku di Jaffa dan penduduk latin di sana dijual ke pasar hamba selepas t3ntera Al-Adil, abang Salahuddin berjaya memenangi pert4rungan di sana.

Salahuddin tidak terus menyer4ng Tyre kerana mempunyai kubu yang tebal dan kuat, sebaliknya bergerak ke arah utaranya lalu men4kluk Kota Saida, Beirut dan Jubail dengan sangat mudah. Perluasan kawasan Salahuddin ini telah membesar dan sangat hampir dengan County of Tripoli.

Seterusnya, Salahuddin kembali ke Selatan dan tidak menyer4ng Tyre, sebaliknya baginda ke Selatan lagi dan men4kluki Askalon dan Gaza dengan mudah. Keadaan ini meninggalkan Tyre dengan penghuni latin yang ramai tanpa diser4ng.

Salahuddin akhirnya bergerak ke arah Jerusalem dan mengepungnya serta menyer4ng Kota Suci tersebut. Penaklukan Jerusalem adalah Hadiah Utama kempen kete3nteraan tersebut. Ketika itu, Kota Jerusalem telah kekurangan pejuang-pejuang pertahanan kota kerana telah dikal4hkan dalam pep3rangan di Hattin. Kota tersebut dipertahankan oleh Balian of Ibelin, seorang bangsawan yang setaraf dengan Raja Jerusalem.

Selepas kekalahan di Hattin, Balian berjaya menyelamatkan diri ke Tyre dan beliau meminta izin Salahuddin ke Jerusalem untuk membawa anak dan isterinya keluar dari kota tersebut, dan Salahuddin membenarkannya.

Setelah tiba di Jerusalem, penduduknya mengharapkan Balian untuk mengetuai pen3ntangan terhadap serbuan t3ntera Islam, namun Balian telah berjanji dengan Salahuddin untuk membawa keluar anak dan isterinya sahaja.

Lalu, Balian berjumpa Salahuddin sekali lagi untuk memperbaharui janji. Sebagai orang bermaruah, Balian tidak akan mungkiri janjinya. Setelah itu, Salahuddin menerima perjanjian baharu dan baginda juga mengirimkan pengiring untuk mengiringi anak dan isteri Balian keluar dari Jerusalem ke Tyre.

Dengan adanya Balian of Ibelin, pertahanan Jerusalem bertambah kuat. Pada 20 September 1187, Salahuddin memulakan ser4ngan ke Kota Jerusalem. 9 hari kemudian, t3ntera islam berjaya memecahkan tembok utara Jerusalem, tempat di mana ia dirobohkan pada 1099 dahulu, namun Salahuddin tidak terus menyerbu Kota Jerusalem.

Melihatkan Kota Jerusalem yang telah tiada harapan untuk dipertahankan, Balian berjumpa Salahuddin. Pada mulanya beliau mahu Salahuddin tidak membvnuhnya tetapi Salahuddin tidak menjanjikan apa-apa. Lantas, Balian of Ibelin berkata:

“Wahai Sultan, ketahuilah bahawa kota ini mengandungi jumlah penduduk yang sangat ramai. Mereka teragak-agak untuk teruskan p3r4ng, kerana mereka sayangkan hidup dan takutkan m4ti.

Tetapi, jika kami melihat kem4tian sudah tidak dapat dielakkan. Dengan Nama Tuhan, kami akan membvnuh perempuan-perempuan dan anak-anak kami dan b4kar semua yang kami ada.

Kami tidak akan tinggalkan kepada kamu walau satu dinar, satu dirham, lelaki atau perempuan untuk dijadikan taw4nan. Kemudian, kami akan musnahkan Batu Suci, Masjid Al-Aqsa dan banyak lagi tempat, kami akan bvnuh semua 5 ribu taw4nan islam yang kami ada dan akan membvnuh semua haiwan.

Akhirnya, kami akan keluar dari Jerusalem dan bertarung sehingga ke titisan d4rah yang terakhir. Tiada seorang pun daripada kami yang akan m4ti melainkan membvnuh beberapa ribu orang-orang kamu.”

Salahuddin tidak rasa terancam dengan terma-terma Balian tersebut. Baginda kelihatan tidak mudah untuk berlembut. Baginda berbincang dengan penasihat-penasihat di kiri kanan baginda.

Akhirnya, baginda memutuskan bahawa setiap warga Jerusalem perlu membeli kebebasan mereka. 10 dinar bagi lelaki, 5 dinar bagi perempuan dan satu dinar bagi kanak-kanak. Balian pada awalnya bersetuju dengan perjanjian tersebut tetapi memohon pengecualian terhadap golongan miskin.

Sebagai gantinya 30,000 dinar untuk pembebasan 7,000 fakir miskin. Salahuddin bersetuju dengan terma tersebut dan Balian menyuruh t3nteranya menyerah dari kota Jerusalem.

Seterusnya, pada Hari Jumaat, 2 Oktober 1187 bersamaan dengan 27 Rejab 583 H, Salahuddin memasuki Kota Jerusalem seperti Saidina Umar Al-Khattab, masuk tanpa s3njata dan dengan kerasnya mengarahkan amir-amirnya untuk tidak menyentuh sesiapa sahaja di dalam kota tersebut. Tarikh yang dipilih oleh Salahuddin sangat simbolik kerana pada tarikh yang sama, diisrakkan Nabi Muhammad s.a.w ke Kota Baitul Maqdis dalam peristiwa Israk Mikraj.

Salahuddin menguatkan pertahanan di Gereja-gereja orang Kristian dan mengumumkan bahawa orang Frank boleh melawat ke Kota tersebut bila-bila masa. Dalam masa yang sama, baginda membersihkan Kubah As-Sakhra dan Masjidil Aqsa daripada salib-salib dan simbol-simbol Templar dan menyiramkan air mawar ke tembok-tembok masjid tersebut.

Kebanyakan masyarakat Latin yang kaya menjual harta benda mereka dan meninggalkan kota tersebut dengan bayaran 10 dinar sahaja. Hartanah mereka kebanyakannya dijual kepada orang kristian Ortodoks atau Jacobite yang bercadang terus tinggal di sana.

Selebihnya diambil oleh Salahuddin dan dijual kepada penempatan yahudi di sana. Bermula dari sinilah, Yahudi kembali semula ke Kota Baitul Maqdis. Atas jasa Salahuddin Al-Ayyubi, Yahudi dapat kembali ke tanah suci mereka.

Ramai orang miskin yang beratur di pinggir pagar kota untuk meminta sedekah kerana tidak mempunyai 10 dinar. Al-Adil, adik Salahuddin memohon pembebasan ribuan mereka tanpa bayaran dan Salahuddin bersetuju. Ditambah pula 1200 yang lain yang diminta oleh Balian dan Paderi Agung mereka.

Salahuddin kemudiannya mengumumkan orang-orang tua akan dibebaskan secara percuma manakala balu-balu dan anak-anak yatim, bukan setakat dibebaskan dengan percuma, malah diberi sedikit bantuan selepas mereka dibebaskan.

Tindakan Salahuddin ini ditegur oleh Bendahari Negaranya, namun baginda menegaskan bahawa baginda membebaskan Baitul Maqdis bukanlah kerana kekayaan, tetapi sebagai tanggungjawab kepada agamanya.

Maka, Baitul Maqdis kembali ke tangan t3ntera islam.

RUJUKAN:

Amin Maalouf (2012). The Crusades through Arab Eyes, London, Saqi Essentials.

Justin Marozzi (2014). Baghdad: City of Peace, City of Blood, London, Penguin Book Ltd.

Geoffrey Hindley (2007). Saladin, Hero of Islam, South Yorkshire, Pen & Sword Books Ltd


Pencemaran Cahaya: Siang Terang, Malam Pun Terang

Biasa yang kita dengar dan ambil peduli adalah pencemaran air , pencemaran udara atau pencemaran bunyi.

Pencemaran cahaya pula jarang diberi perhatian .

Pencemaran cahaya ni sebenarnya apa ?? .

Untuk pengetahuan, pencemaran cahaya merujuk kepada suatu masalah pencahayaan bukan semulajadi yang berlebihan atau terlalu terang pada waktu malam .

Pencemaran cahaya berpunca daripada penggunaan cahaya buatan manusia yang kurang berkesan seperti pemasangan lampu jalan , lampu bangunan , lampu pada papan iklan dan sebagainya yang tidak betul .

Secara umum nya , terdapat beberapa jenis pencemaran :-

-Urban sky glow ;
Disebabkan Kecerahan langit malam yang terang dikawasan bandar .

-Light trespass ;
Berpunca daripada pemasangan lampu yang tidak berkesan kerana cahaya dipancarkan ke kawasan yang tidak diperlukan .

-Glare ;
Kesan pencahayaan yang terlalu terang dan menyebabkan penglihatan kurang selesa .tahap silau yang tinggi boleh mengurangkan jarak penglihatan

-Light clutter ;
Disebabkan Cahaya berlebihan yang sangat terang terutama dikawasan bandar . Keadaan ini menyumbang kepada kesan pencahayaan langit , pencerobohan cahaya dan silau .

Suatu masa dahulu ,
apabila kita memerhati langit malam , keadaan langit dipenuhi bintang bintang . Kini , keadaan telah berubah .

Bintang bintang di langit kelihatan “hilang” dan “kurang” .

hakikatnya ,
bintang bintang masih ada tetapi kita yang tidak dapat melihat nya disebabkan keadaan langit yang terang kerana faktor cahaya berlebihan terutama dikawasan bandar .

disebabkan langit yang terlalu terang di malam hari juga , ramai orang tidak dapat mengenal serta melihat objek objek langit seperti planet , jalur bima sakti dan sebagainya .

Menurut kajian , sebahagian besar kawasan di bumi berada dalam lingkungan pencemaran cahaya .

Selain memberi kesan kepada keindahan langit malam , Pencemaran cahaya juga boleh memberi kesan kepada manusia , haiwan serta tumbuhan .

Kesan kepada manusia :
– cahaya yang terlalu terang di waktu malam dapat mengganggu kitaran hormon di dalam badan . Keadaan ini akan memberi kesan kepada kesihatan dan psikologi .

– Jika terdapat cahaya terang semasa tidur, pengeluaran hormon melatonin akan terganggu. Ini boleh membawa kepada gangguan tidur dan masalah kesihatan seperti pening , keletihan dan sebagainya .

Kesan kepada haiwan dan tumbuhan :

– pencemaran cahaya boleh mengganggu pola migrasi haiwan .
Contoh : migrasi burung .

Burung menjadikan cahaya bintang dan bulan sebagai salah satu panduan ketika bermigrasi ke tempat lain . Ketika ini , cahaya buatan manusia telah menganggu cahaya objek objek di langit .

– penyu yang ingin bertelur kebiasaanya mencari pantai yang gelap semakin susah mencari kawasan yang sesuai untuk bertelur kerana gangguan cahaya .

– sesetengah tumbuhan juga boleh terganggu kerana cahaya berlebihan yang diterima dapat mengganggu proses tumbesarannya .

Cara Mengurangkan Pencemaran Cahaya :

1) gunakan lampu bila perlu .
2) gunakan cahaya lampu sebanyak yang diperlukan sahaja .
3) elakkan menghalakan cahaya lampu ke arah langit .
4) gunakan lampu yang terselindung dengan penutup yang sesuai dan berkesan .
5) kurangkan penggunaan lampu pada papan papan iklan dan sebagainya .

kempen kempen kesedaran juga boleh dilakukan dengan lebih kerap supaya masyarakat lebih mengambil berat serta turut serta untuk mengatasi pencemaran cahaya .

Selain itu , pendidikan serta pendedahan dari awal juga memainkan peranan penting dalam kalangan generasi muda supaya pencemaran cahaya dapat di kawal .

Kesimpulannya ,

Pencemaran cahaya bukan la sesuatu isu yang remeh . ia dapat memberi kesan kepada keseluruhan hidupan secara langsung atau pun tidak . .
Jadi ,
Sama sama lah kita mengatasi masalah pencemaran cahaya supaya tidak berterusan menjadi ancaman kepada alam ini .

Sekian .
Wallahu A’lam .

“Majulah Falak Untuk Ummah”

Sumber Rujukan :
advances.sciencemag.org
www.angkasa.gov.my

-SYAH-


Roxelane: Suri Terindah Empayar Uthmaniyah

Semua sedia maklum semasa era Sultan Suleiman al-Qanuni, Empayar Turki Uthmaniyyah berada di puncak kegemilangannya. Manakan tidak, empayarnya meliputi dari Belgrade di Eropah hingga ke Makkah di selatan dengan Baghdad di sebelah timur hinggalah Algeria di sebelah barat.

Era pemerintahan baginda turut menyaksikan pelbagai bentuk reformasi perundangan, ekonomi dan sosial sehingga baginda digelar Magnificent atau Mengagumkan oleh pihak Barat. Tetapi kejayaan ini tidak akan hadir tanpa kelibat wanita yang menjadi tulang belakang kejayaannya, Hurrem Sultan.

Haseki
Hurrem Sultan atau nama sebenarnya Aleksandra Lisowska sebenarnya seorang
wanita berbangsa Ukraine dan dilahirkan di Ruthenia, barat Ukraine pada tahun
1505 semasa wilayah tersebut masih diperintah kerajaan Poland. Selain dikenali
sebagai Hurrem Sultan, baginda juga dikenali dengan nama Roxelane/Roxalana yang
bermaksud ‘Wanita dari Ruthenia’. Sementara nama Turkinya bermaksud wanita yang
periang/suka ketawa. Pada usia 12 tahun, baginda ditangkap oleh tentera berkuda
Crimea dan dibawa ke Islambul untuk dijual sebagai hamba.

Ada dua versi bagaimana baginda boleh sampai di istana. Pertama, satu versi menyatakan baginda dijadikan hadiah oleh rakan baik Suleiman, Ibrahim Pasha kepada baginda. Sementara satu lagi versi merujuknya sebagai penenun kain di bahagian basuhan istana di mana ketika menenun, Hurrem akan menyanyi lagu rakyat negara asalnya. Pada satu hari, Suleiman melalui tempat basuhan apabila baginda mendengar seseorang menyanyi dan melagukan lagu-lagu Ukraine.

Baginda yang berkebolehan berbahasa Slavik berhenti untuk berbual dengannya dan terus jatuh cinta dengan Hurrem. Memang benar lelaki dan wanita Ukraine mempunyai wajah yang rupawan tetapi Hurrem memiliki paras rupa biasa-biasa sahaja. Namun, itu ditampung dengan kebijaksanaannya menangani pelbagai masalah yang datang termasuk isu politik istana. Ramai sejarawan menyifatkan baginda sebagai salah satu faktor kejayaan yang berlaku semasa era Suleiman al-Qanuni.

Sebelum bergelar isteri kepada Suleiman, Hurrem masih lagi berstatus haseki (ibu kepada putera sultan) walaupun selepas melahirkan anak pertamanya dengan baginda, Mehmed. Justeru sebelum berkahwin, Hurrem meminta agar dirinya dimerdekakan terlebih dahulu, satu keinginan yang segera dipenuhi Suleiman. Apabila syarat tersebut dipenuhi dan kedua-duanya disatukan, ia menjadikan Hurrem sebagai haseki pertama yang berkahwin dengan seorang pemerintah Uthmaniyyah.

Baginda juga turut memecah tradisi satu isteri, satu anak dengan mempunyai enam cahaya mata bersama Suleiman dan juga haseki pertama yang tidak mengikut anaknya, Mehmed yang ditugaskan menjadi pentadbir di Manisa. Ini kerana mengikut tradisi Uthmaniyyah, putera-putera Uthmaniyyah bersama bonda mereka dihantar ke daerah-daerah di luar Islambul bukan saja untuk menimba ilmu bahkan untuk menimba pengalaman sebagai pentadbir. Namun, itu tidak berlaku kepada Hurrem yang memilih untuk kekal di Islambul berikutan keinginan Suleiman yang mahukannya di sisi bukan saja sebagai isteri tetapi juga sebagai penasihat baginda.

Selepas
satu kebakaran memusnahkan istana lama, satu istana baru yang menghadap lautan
dibina iaitu Istana Topkapi. Istana ini bukan sekadar kediaman sultan tetapi
juga sebagai pusat pentadbiran Empayar Turki Uthmaniyyah. Dan mengikut tradisi
Uthmaniyyah yang bermula semasa era Mehmed II, tiada wanita dibenarkan tinggal
di istana yang menjadi pusat pentadbiran kerajaan. Namun, semua itu berubah
semasa era Suleiman di mana baginda membenarkan Hurrem tinggal bersamanya dan
membenarkan harem istana lama dipindahkan ke Topkapi.

Bila bonda Suleiman, Hafsa Sultan mangkat pada tahun 1534 dan isteri pertama baginda, Mahidevran memilih mengikut puteranya Mustafa, ini meninggalkan Hurrem sebagai satu-satunya wanita paling berkuasa dalam istana. Apabila Suleiman berangkat ke perbatasan untuk mengikuti operasi-operasi ketenteraan, baginda kekal di istana sebagai mata dan telinga suaminya yang tercinta.

Hurrem selalu berutus surat dengan Suleiman di mana kebanyakan surat bukan sekadar luahan perasaan romantis antara mereka tetapi juga berkenaan soal hal ehwal negara seperti perkembangan terbaru di Islambul dan isi perbincangan Hurrem dengan penasihat-penasihat Suleiman.

Salah
satu aspek penting yang disumbangkan ialah mengeratkan lagi hubungan Empayar
Turki Uthmaniyyah dengan kerajaan Poland semasa era pemerintahan Raja Sigismund
II Augustus yang memerintah dari 1548 hingga 1572. Namun, tempohnya sebagai
penasihat turut diselubungi kontroversi apabila dikatakan terlibat dalam
pembunuhan Perdana Menteri, Pargali Ibrahim Pasha (1536) dan pembunuhan putera
sulung Suleiman merangkap anak tiri Hurrem, Mustafa (1553). Bagaimanapun, usah
percaya bulat-bulat kisah-kisah ini kerana kebanyakan kisah yang direkodkan
berdasarkan testimoni orang luar dan intepretasinya berdasarkan kefahaman
sesiapa yang mendengarnya.

Contohnya dalam pembunuhan Mustafa, kisah yang dibawa oleh Paolo Giovio dan Luidgi Bassano diambil dari sumber khabar angin. Namun, itu tidak bermakna Mustafa seharusnya layak menduduki takhta. Ini kerana berdasarkan keterangan sejarawan, baginda juga seorang yang cuai dan kurang sabar, dua ciri yang mengecualikannya sebagai calon baru sultan. Suleiman juga tidak teragak-agak menghukum putera Hurrem sendiri iaitu Bayezid kerana melancarkan pemberontakan terhadap Suleiman dan cuba menyingkirkan ayahandanya daripada takhta.

Walaupun ia merupakan sesuatu yang sukar kerana ia  mengingatkan baginda terhadap cinta sejatinya itu, tetapi demi kebaikan dan perpaduan jangka panjang empayar, ia perlu dilakukan. Justeru, ini membawa kepada hukuman mati ke atas Bayezid dan empat puteranya di ibu negara kerajaan Safavid, Qazvin pada tahun 1561. Perkara ini terhasil melalui ikrar Suleiman terhadap pemerintah Safavid, Shah Tahmasp I untuk mengukuhkan kembali Perjanjian Amasya dan mengembalikan semula hubungan kedua-dua kerajaan. Ini membuka ruang kepada Selim II menaiki takhta pada tahun 1566.

Di
sebalik semua ini, itu tidak menghalangnya menyumbang kepada pembangunan
sekitar empayar dengan meniru model sumbangan isteri Khalifah Harun ar-Rashid
dari kerajaan Bani Abbasiyyah, Zubaidah binti Jaafar. Seperti Zubaidah, baginda
turut melaksanakan projek berorientasikan kebajikan dari Makkah hingga
Baitulmaqdis seperti dapur Menara Haseki Sultan (Baitulmaqdis), dapur Menara
Haseki Hurrem (Makkah), Kompleks Haseki Sultan di Istanbul yang terdiri
daripada sebuah masjid, madrasah, sebuah pancuran air dan sebuah hospital
wanita serta dua buah kompleks masjid di Adrianopole dan Ankara. Kebanyakan
seni bina bangunan ini dibuat oleh ketua arkitek diraja, Mimar Sinan.

Pada tahun 1558, Hurrem Sultan kembali ke hadrat Penciptanya dan dimakamkan di kawasan laman Masjid Suleymaniye, masjid sama yang mendapat sentuhan Mimar. Berdasarkan satu legenda, selepas kemangkatan Hurrem, Suleiman merasa terlalu sedih hingga merasa tidak selesa menikmati kehidupan. Pada tahun 1586, baginda mangkat selepas terlibat dalam Pertempuran Szigetvar sebagai sebahagian daripada usahanya menakluk Vienna.

Dengan kemangkatan Suleiman, takhta Empayar Turki Uthmaniyyah diisi oleh Selim II dan baginda dimakamkan bersebelahan makam Hurrem di Masjid Suleymaniye. Legasi Hurrem masih dirasai sehingga hari ini dari Turki hingga Ukraine. Pada tahun 2007, komuniti Muslim di Mariupol, Ukraine menamakan sebuah masjid sempena namanya. Sementara di kaca televisyen, watak Hurrem dibawa oleh Gulben Ergen (minisiri Hurrem Sultan/2003), Meryem Uzerli dan Vahide Percin (Magnificent Century/2011-2014).

RUJUKAN:

1.
Bugra Ekinci, Ekrem. (2015). Hürrem Sultan: A beloved wife or master
manipulator?. Daily Sabah. https://www.dailysabah.com/feature/2015/01/09/hurrem-sultan-a-beloved-wife-or-master-manipulator

2.
Verde, Tom. (2016). Malika IV: Hürrem Sultan (Roxolana). AramcoWorld.com. https://www.aramcoworld.com/Articles/September-2016/Malika-III-Shajarat-al-Durr


Makna Disebalik Lagu Rusty Blade – Jasa Tok Janggut

Peminat sejati rock kapak mesti kenal Rusty Blade. Tapi kali ini kita bukan nak bercakap tentang Penantian atau Tiada Lagi Aku. Sebab kita nak bedah lagu Jasa Tok Janggut yang dibuat bagi mengenang pahlawan Tok Janggut.

“Pendekar sakti
Terkenal dengan kekebalannya
Sungguh hebatnya
Siapa gerangan
Pahlawan yang kita kenangkan
Berjiwa waja”

Kehadiran British di Kelantan bikin ramai pemimpin tempatan seperti Tok Janggut berasa tidak berpuas hati. Sebab British kutip cukai yang sangat tinggi dekat rakyat. Malah orang Melayu yang dilantik British sebagai pegawai daerah Pasir Puteh sangat susah nak bekerjasama dengan pemimpin tempatan.

Paling penting sekali, Tok Janggut menyahut seruan Uthmaniyyah untuk melawan anasir-anasir barat yang datang menjajah negara Islam.

Maka Ungku Besar Jeram, Tok Janggut dan pemimpin tempatan yang lain merancang untuk melawan British. Pegawai daerah yang dapat menghidu rancangan itu mula menghantar sepasukan polis untuk menangkap Tok Janggut. Katanya Tok Janggut hasut rakyat supaya tak bayar cukai.

Pada mulanya Tok Janggut rela je kena tangkap. Tapi berlaku pertelingkahan ditengah jalan hingga menyebabkan Tok Janggut dan pengikutnya mula menyerang.

Tok Janggut kembali ke Pasir Puteh lantas mengisytiharkan kemerdekaan daerah itu. Hal itu membuatkan British marah dan terus mempengaruhi Sultan Muhammad ke-IV untuk menangkap Tok Janggut atas dakwaan derhaka.

Akhirnya berlakulah peperangan antara Tok Janggut menentang British yang diwakili askar Gurkha. Dalam rekod British, Tok Janggut dikatakan telah terkorban.

Mayatnya telah digantung terbalik di Padang Merdeka, Kota Bharu selama tiga hari sebagai amaran kepada semua yang berani melawan. Selepas itu barulah jenazah beliau dikebumikan Pasir Pekan, Tumpat.

Persoalannya betul ke itu adalah Tok Janggut? Dalam lirik di atas ada sebut perkataan “terkenal dengan kekebalannya”.

Lirik itu membawa maksud jenazah yang ditanam di Pasir Pekan bukan Tok Janggut. Sebab menurut cucu sepupunya iaitu Wan Asrul Wan Hussin, Tok Janggut hanya mengalami kecederaan di bahu kiri dan disembunyikan para pengikutnya di Gua Musang.

Malah selepas mengamati gambar mayat yang didakwa sebagai Tok Janggut itu, dia yakin mayat tersebut milik askar Gurkha. Kalau betul itu adalah mayat Tok Janggut sekalipun, ia tampak mustahil. Sebab semua ahli keluarga Tok Janggut berketurunan Melayu.

Tok Janggut dikatakan terus hidup sehinggalah Malaysia merdeka. Maknanya di sini, Tok Janggut berjaya sembunyikan identitinya daripada dikesan oleh British.

“Demi bangsanya
Dan negara
Kekal jasa Tok Janggut”

Sehingga ke hari ini jasa Tok Janggut dalam menentang British terus dikenang. Biarpun di mata British, beliau adalah pengkhianat. Tapi di mata kita, Tok Janggut adalah wira. Sebab berjuang demi bangsa dan negara daripada diperkotak-katikkan oleh British.

Nak tahu lebih banyak lagi tentang perjuang orang Melayu melawan penjajah? Baca je KITAB TAMADUN MELAYU. Cepat klik dekat https://bit.ly/40FLVup


Contengan Mural Tanda Runtuhnya Akhlak Masyarakat

Jalan Selasih K U12/K berhampiran dengan Lebuhraya Lembah Klang Baru (NKVE) mempunyai beberapa tarikan menarik.

Salah satunya ialah Kedai Haiwan Peliharaan Ultimate Creatures, milik seorang pengusaha Melayu bernama Mohd Fairuz.

Selang sebuah kedai dengannya terdapat satu lorong dimana seorang graduan UiTM berusia 27 tahun iaitu Suhaimi Ali telah menyumbang bakti kepada wira-wira negara.

En Suhaimi meluangkan dua hari untuk melukis setiap gambar (Sekaran, 2020). Menumpukan perhatian sambil memecah keringat begitu lama ialah suatu perkara yang mengagumkan.

Tidak peliklah Yang Di-Pertuan Agong Sultan Abdullah bersama isteri baginda Tunku Aminah dan Dr Noor Hisham pun hadir seolah-olah untuk memberikan pengiktirafan.

Lukisan-lukisan ini kekal bermegahan, dengan mata-mata tegas memerhati apa-apa saja yang lalu. Jika mereka mampu bersuara, tentu sekali apa yang berlaku pada 20 Julai dapat diceritakan. Kerana beginilah dinding itu sekarang:

Amatlah mendukacitakan apabila mural-mural yang begitu cantik ini diconteng oleh tangan yang tidak bertanggungjawab.

Perbuatan sumbang ini menunjukkan bahawa wujud dalam kalangan masyarakat segelintir yang akhlaknya runtuh.

Adanya gambar-gambar ini boleh menaikkan lagi tarikan perniagaan, sekaligus mengubahkan nasib para pengusaha dalam tekanan koronavirus.

Secara tidak langsung ia boleh mengukuhkan pendapatan negara dari segi penjagaan sosioekonomi dan pertambahan cukai.

Tetapi semuanya diketepikan, demi memuaskan hati sendiri. Perkara yang sama berlaku terhadap portret Allayarham Muhammad Adib Mohd Kassim demikian hari.

Menyingkap Vandalisme Seni

Apa yang berlaku terhadap mahakarya En Suhaimi sebenarnya selaras dengan protes politik.

Sudah menjadi suatu kebiasaan apabila kecenderungan politik menjadi asbab.

Kesedaran perkauman telah memanaskan enjin budaya untuk menolak pemimpin-pemimpin yang pernah berlaku sumbang terhadap kaum-kaum minoriti.

Antara yang terkesan ialah tugu Edward Colston dan Winston Churchill (Siegal, 2020).

Dalam semarak yang sama, ukiran Serve & Protect di Salt Lake City pun telah dicurahkan cat sebagai tanda penentangan terhadap polis-polis yang melampaui batas (Stevens, 2020).

Walaupun situasi Jalan Selasih dan apa yang dibincangkan amat berlainan, naratifnya jelas: kebencian politik.

Gambar-gambar dilukis tidak langsung mengubah naratif politik semasa. Jatuh bangun kerajaan mana pun, mereka masih ada di situ.

Sungguhpun begitu, inilah realiti yang Malaysia perlu lalui. Sebagai negara yang masih muda, banyak perkara perlu diubah untuk mencapai matlamat akhir iaitu masyarakat bertamadun.

Situasi sebegini menunjukkan bahawa lukislah gambar orang-orang terkemuka di bangunan tinggi sekalipun – andainya ada peluang, akan dicontengkan jua.

Prasangka paling awal ialah golongan yang melakukan perkara ini mempunyai masalah mental (Goldstein & White, 2019).

Mereka menggunakan cara ini untuk menyampaikan mesej geram dengan harapan tidak perlu dibawa ke mahkamah.

Berkemungkinan juga mereka pernah lalu lalang di lorong tersebut di waktu siang untuk memastikan rancangan jahat mereka tidak akan didedahkan kamera litar tertutup.

Ia tidak berputik daripada naluri ingin bergurau. Mereka mempunyai agenda dan matlamat, kerana masih banyak gambar lukisan di Malaysia ini yang tidak langsung diconteng.

Dua lukisan di atas ialah mahakarya hasil seorang pelukis Rusia di Pulau Pinang. Seni ini masih lagi berkekalan di situ.

Namun seni Jalan Selasih hanya bertahan dua minggu selepas ditularkan. Di sini semua boleh nampak kecenderungan politik yang amat menyedihkan apabila gambar Sultan Abdullah dan Dr Noor Hisham pun terkena juga.

RUJUKAN:

Goldstein, C., & White, K. (2019, Oktober 2). What Makes Someone Attack a Work of Art? Here Are 9 of the Most Audacious Acts of Art Vandalism—and What Inspired Them. Art Net. Retrieved from https://news.artnet.com/art-world/9-acts-of-art-vandalism-1630771

Sekaran, R. (2020, Julai 4). Local artist pays tribute to King and Health DG. Free Malaysia Today. Retrieved from https://www.freemalaysiatoday.com/category/leisure/2020/07/04/local-artist-pays-tribute-to-king-and-health-dg/

Siegal, N. (2020, Jun 15). The statues were toppled. What happens to them now? The New York Times. Retrieved from https://www.nytimes.com/2020/06/15/arts/design/fallen-statues-what-next.html

Stevens, T. (2020, Mei 31). After demonstrations in downtown Salt Lake City, a determined cause still smolders. The Salt Lake Tribune. Retrieved from https://www.sltrib.com/news/2020/05/31/day-after-an-eerie-calm/


Apa Yang Akan Berlaku Kalau Sebuah Negara Tak Memiliki Tentera?

Ada saja negara yang tidak melengkapkan prasarana ketenteraan demi keselamatan kedaulatan. Liechtenstein dan Vatican City merupakan antara negara yang boleh dibuat contoh. Namun kedua-dua negara ini (serta negara-negara lain) tetap menerima sumbangan atas ihsan negara lain.Liechtenstein mendapat bantuan pertahanan daripada Austria dan Switzerland, berdasarkan sebuah perjanjian tiga-hala yang dibuat. Vatican City pula mempunyai kedudukan strategik dalam Itali, yang mana jika diserang sekalipun – seluruh dunia Eropah akan bangkit membantu kota suci agama Kristian.

Maka
Malaysia yang bukan negara paling kaya di dunia mahupun mercu tanda Islam
paling suci tidak boleh melakarkan contoh daripada dua negara tersebut.
Malaysia tetap perlukan angkatan ketenteraan untuk memelihara kedaulatan
daripada ancaman jiran. Walaupun pentadbiran Putrajaya mempunyai hubungan
matang dan strategik bersama Indonesia, Singapura dan Thailand, kadangkala
bukan kerajaan-kerajaan sekeliling itu yang perlu dirisaukan.

Secara semulajadi, Singapura pun boleh mengancam kedaulatan negara walaupun statusnya sebagai pulau. Timbal-balas daripada Malaysia pun boleh mencetuskan masalah kepada negara tersebut. Namun ancaman daripada Filipina suatu masa dahulu pernah memulakan detik-detik genting di Sabah. Bukan kerajaan Manila yang mendatangkan masalah – sebaliknya cabang Kesultanan Sulu dibawah Jamalul Kiram III pula yang tiba dengan serangan yang meragut 16 anak Malaysia.

Dan
apa yang diperkatakan ketika itu?

“Agenda
Barisan Nasional” merupakan antara tohmahan yang dibuat terhadap kerajaan
ketika itu. Kebetulan pula serangan tersebut dibuat pada ambang Pilihanraya
Umum Ke-13. Ada juga individu yang mengecam pihak polis kerana “tidak memakai
baju Kevlar” dan kemudian mengharapkan simpati rakyat apabila terbunuh.

Maka
apabila angkatan keselamatan diperlukan, mereka dihina. Tatkala negara aman dan
tiada konflik, mereka dihina sebagai “makan tidur dan tidak pernah menembak”.
Siap disarankan pula supaya bekerja dengan FELDA.

Konflik Rusia-Chechnya 1999

Pada hujung Ogos 1999, Kremlin meluluskan serangan udara besar-besaran di Chechnya. Keputusan ini dinokhtahkan apabila militan-militan Chechnya mencerobohi Dagestan, Rusia. Dalam masa setahun, konfl*k ini melahirkan kejayaan besar buat Kremlin. Chechnya kembali ke pangkuan Rusia tetapi setelah ranapnya negeri tersebut. Ibu kota Grozny sendiri dimusn*hkan. Ekonomi Chechnya yang sudahpun lingkup telah terburai.

Perkara
ini berlaku apabila Chechnya yang sudahpun merdeka melalui Perjanjian
Khasavyurt 1996 tidak mengambil peduli tentang keselamatan. Pampasan kewangan
daripada Moscow pada asalnya telah disalurkan ke poket panglima-panglima
tentera dalam suatu krisis korupsi besar-besaran melibatkan kerajaan tempatan.
Kompleks kesihatan tidak dibaiki. Sekolah tidak dibina. Jalanraya pun dibiarkan
rosak. Dan barisan ketenteraan langsung tidak dibentuk secara rasmi, kerana
mereka mengharapkan sistem per*ng yang primitif iaitu berjeniskan suku.

Kerajaan tempatan pun dilihat tidak berupaya untuk mengawal kawasan-kawasan di luar Grozny. Kerajaan sendiri dipelopori nama-nama seperti Arbi Barayev dan Salman Raduyev, yang mempunyai rekod keganasan melampau. Maka kumpulan-kumpulan milit*n berkembang begitu pesat sampai undang-undang tidak langsung diamalkan. Peluang pekerjaan pun tidak boleh dicetuskan dan apa-apa pelaburan (jika ada) tidak mendapat keuntungan sepatutnya.

Kes-kes culik dan serbuan sudah menjadi perkara biasa. Malah kedua-dua jenayah inilah sumber pendapatan utama. 1,300 orang diculik antara 1996-1999, termasuk empat orang Barat yang dibunuh dengan kejam.

Dibawah
Vladimir Putin, Rusia telah dibentukkan semula. Ketenteraan Rusia pun
berkelengkapan walaupun baru beberapa tahun. Dan Rusia tidak beri muka
langsung. Kerana musuh tetap musuh. Walaupun ada suara-suara sumbang yang
mengecam tindakan Rusia, Putin terus mengasak bertubi-tubi.

Maka jelaslah disini – apabila tiada sistem ketenteraan yang ampuh, kedaulatan mudah saja dirobek. Kadangkala ketenteraan bukannya untuk memelihara kedaulatan daripada musuh luar. Sebaliknya musuh-musuh dalam negara pun boleh melingkupkan kestabilan yang penat diraih. Untuk mengatakan angkatan ketenteraan “makan tidur dan tidak pernah menembak” ialah suatu kemunafikan yang besar. Kerana itu juga merupakan pujian bahawasanya dasar diplomasi negara tidak memerlukan korban yang besar.

Wajah-wajah
yang sama juga akan menempelak para tentera sewaktu konflik. Bayangkan jika
Malaysia menghantarkan barisan ketenteraan untuk menyertai misi War On Terror
secara besar-besaran seperti UK dan USA. Bayangkan juga jika Malaysia
membelanjakan dengan besar demi kestabilan di Syria atau Yaman – apa pula
kata-kata sumbang mereka?


Perihal Sejarah Dan Kelebihan Al-Quran

Disebalik kegembiraan menyambut Nuzul al Quran, jangan lupa Rasulullah saw. Melihat al Quran tidak ingat Rasulullah adalah tidak sempurna dan begitu sebalik. Teringat Rasulullah, rindu akan mukjizat agungnya yakni Al Quran. Al Quran adalah mukjizat agung Rasulullah saw yang terus kekal. .Adalah Al Quran diturun kan Quran diturunkan melalui beberapa peringkat iaitu:

i. Al-Quran diturunkan ke Luh Mahfuz. Cara turun dan wujudnya al-Quran di Luh Mahfuz pada waktu yang tidak diketahui kecuali Allah.ii. Al-Quran diturunkan dari Luh Mahfuz ke Baitul Izzah di Langit Dunia pada Lailat al-Qadr dalam satu jumlah (sekali gus).iii. Al Quran kemudian diturunkan kepada Baginda SAW dengan perantara Jibril a.s secara beransur-ansur. .Rasulullah adalah penafsir Al Quran pertama melalui hadis, akhlak dan perbuatan nya. .Al-Quran ialah kalamullah yang mengandungi mukjizat, diturunkan kepada Nabi Muhammad SAW melalui peranta- raan Jibril a.s., ditulis dalam mashaf, dipindahkan kepada kita secara mutawatir dan menjadi ibadat dengan membacanya..Antara kelebihan al-Quran ialah :1. Mukjizat teragung2. Mukjizat Nabi yang kekal hingga hari Kiamat

Al Quran adalah kitab suci dengan maksud bebas dari campur tangan manusia, Kandungan sesuai dengan fitrah manusia dan Kandungannya tidak bercanggah di antara satu sama lain..Al Quran Jawaban Kehidupan

Nuzul Al Quran atau Hari kemerdekaan manusia dari kehidupan menyembah kepalsuan kpd kebenaran dari mengejar bayangan kepada empunya bayang-bayang. .Sekeliling kita ramai yang masih tersesat jalan, samada mereka yang bernama Islam apalagi yang kufur. Tersesat bukannya jahat, mereka hanya tersalah jalan. Mereka perlu dibimbing menuju kebenaran..Kitab Bicara Allah yang asli kepada Bani Adam tanpa ada penyelewengan di dunia ini hanya Al Quran. Ia adalah kitab kunci rahsia kehidupan, memberi jawapan TIGA PERSOALAN manusia yang utama iaitu :

1. Dari mana asal manusia?2. Apa tujuan manusia didunia?3. Kemana manusia pergi selepas kematian?

Tiga soalan ini hanya Al Quran yang boleh memberi jawpan yanv benar dari sudut akidah, ibadah, akhlak dan kehidupan akhirat. Justeru itu diseru kepada manusia bahwa inilah kitab pertunjuk bagi manusia yang mahu kebenaran tentang rahsia kehidupan..Al Quran mencabar logik manusia

Al Quran adalah mukjizat Rasulullah yang mencabar bijaksana manusia walau apa pun zaman. Kitab 1400 tahun dahulu menjadi panduan seluruh bijak pandai dalam apa jua bidang. Ada yang tersungkur dengan fakta yang mereka temui lalu mereka beriman. Sebahagian lagi mengetahui kebenaran tetapi masih lagi mahu mantapkan lagi keyakinan..Oleh kerana itu dipanggil mukjizat (معجزة). Apakah mukjizat? Kata mukjizat diambil dari bahasa arab a’jaza-yu’jizu-i’jāz yang berati melemahkan atau menjadikan tidak mampu. Kandungan dan bahasa Al Quran telah mampu melemahkan para sehingga mampu membungkam akal mereka. Ta’ marbūthah pada akhir kata itu mengandung makna mubālaghah. .Ada mereka yang langsung menolak lantaran salah faham yang mereka terima tanpa mengkajinya dengan teliti. Ada pula yang busuk hatinya tetap mahu mencari kelemahan dan kesilapan walaupun tiada ditemuinya..Al Quran bukannya kitab yang membicara hukum agama semata-mata, bukannya kitab ilmu semata-mata tetapi Al Quran juga sebenarnya ialah kitab ‘rahsia kehidupan insan’ yang wajib berada ditangan setiap bani Adam. Ia kitab panduan untuk semua manusia. Al Quran dibaca dan difahami demi untuk mendapat petunjuk kebenaran dalam kehidupannya..Betapa rugi dan sedihnya bani Adam yang hidup sehingga menemui ajalnya tanpa dapat melihat dan memahami Kitab Rahsia kehidupan insan yakni Al Quran. Bicara Allah kepada mereka yang diturunkan kepada Nabi mereka di akhir zaman, Sayyiduna Muhammad bin Abdullah.

Kewajiban Umat Al Quran

Justeru itu menjadi kewajiban umat yang telah miliki Al Quran memberi kepada insan yang belum miliki al Quran agar mereka melihat dan membaca dengan kejujuran hatinya, nescaya mereka akan temui jawapan bagi semua persoalan hatinya. Hendaklah memberi al Quran kepada insan – insan yang belum lagi miliki agar tiada dakwaan mereka di akhirat nanti.

“Sesungguhnya kami lah yang menurunkan Al Quran dan kami lah yang memeliharanya” (Al – Hijr 15:9)

Sesungguhnya hanya satu sahaja Agama yg lurus berada di alam ini yakni ISLAM lantaran berada dalam petunjuk al Quran. Adapun yang lain bukannya lagi kebenaran malah penuh penyelewengan malah yang dasyatnya di sana ada pendustaan rekaan manusia yg diistilahkan dengan ‘agama’ hingga ada yg mempercayai dan mengikutinya.

#AntibiotikKehidupan


Langkah P3r4ngi “Covid-19”: Penulisan Sepenuhnya Dalam Beka Melayu.

Sejak kebelakangan ini, banyak orang sedang bertungkus dalam mel4w4n secenda hidupan damit. Untuk pengetahuan, hidupan damit ini tidak dapat dilihat dengan mata telanjang melainkan tolongan perkakas tertentu. Hidupan Damit tersebut diberi gerangan “Renik Jejamang”.

Renik Jejamang itu sekumpulan renik yang mendatangkan p3ny4k1t dalam kalangan binatang menyusui dan perseorangan. Terhadap burung dan perseorangan, p3ny4k1t ini mampu menj4ngk1ti saluran perseputannya. Rangkuman j4ngk1tan itu dari gejala Ringan sehingga ke Mem4t1kan.

Kumpulan tersebut mempunyai banyak rencam renik. Salah satunya, Jamang-7. Tanyaannya, apa itu Jamang-7?

APA ITU JAMANG-7?

Jamang-7 itu kependekan dari “P3ny4k1t Renik Jejamang 2807”. Keberadaan renik ini telah dikenalpasti secepat bulan Duyung 2807 (02/2807). Lebih 26.12 raya (enam bilangan kosong) orang telah dij4ngk1ti di seluruh kelana. Bilangan kem4t1annya telah mendekati 900 ribu orang.

Satu ke satu banua di seluruh kelana telah menerima kedatangan renik ini. Banuanta yang dikasihi, Tanamelayu juga tidak terlepas dengan kedatangan renik ini. Tidak salah kami, Jamang-7 berada di sini secepat 03hb Tajak 2807 (03/03/2807).

Untuk pengetahuan seberata, banyak kelompok telah berada di banua ini. Ada di kalangannya selesai dan ada di kalangannya bertambah bilangan. Detik di mana karangan ini ditulis, sebanyak 9397 orang telah dij4ngk1ti, di mana 128 orang darinya telah pergi untuk selama-lamanya.

PEMAKAIAN PELITUP HADAP

Salah satu langkah untuk p3r4ngi Jamang-7 iaitu pemakaian pelitup hadap. Belahan yang berdondon harus berada di luar. Pelitup juga harus dipakai dengan benar iaitu menutupi hidung dan mulut. Pelitup Pemb3d4han pilihan terbaik. Pelitup ini selalu dipakai oleh pengubat dan perawat di rumah sakit.

Apa lantaran dari pemakaian pelitup hadap? Sesungguhnya, kita ditakuti dengan penularan tanpa gejala. Ada di kalangan kita yang dij4ngk1ti Jamang-7, namun tiada apa-apa gejala. Ada juga yang dij4ngk1ti namun mempunyai gejala yang ringan.

Selain itu, ketidakmampuan dalam penjarakan lingkungan. Banyak tempat banyak yang kita susah untuk melakukan penjarakan lingkungan. Contohnya di kawasan membeli-belah, persantapan dan selainnya. Terjulungnya sekiranya bilangan orang yang lebih banyak dari dahulu.

PENJARAKAN LINGKUNGAN

Salah satu langkah untuk p3r4ngi Jamang-7 iaitu Penjarakan Lingkungan. Penjarakan Lingkungan iaitu pengekalan jarak diri kalangan orang dan mengurangkan bilangan orang dari bersentuh dengan yang lain. Penjarakan Lingkungan selalunya mempunyai ukuran tertentu yang kadang-kadang berlainan.

Penjarakan Lingkungan di Tanamelayu ditentukan sejauh telu (3) lengan. Kelakuan ini tolong menurunkan peluang untuk bersentuhan. Sentuhan tersebut dari orang yang dij4ngk1ti dengan orang yang tidak dij4ngk1ti. Dengan ini, bilangan yang pergi untuk selama-lamanya dapat diturunkan.

Sesungguhnya, kita yang berjauhan dapat dihubungkan dengan perkakas baharu. Perkakas baharu seperti pelagau bimbit dapat dipakai untuk bertanyakan keadaan orang tua di rumah. Perkakas baharu yang disambungkan jejaring terbaik dapat dipakai dalam sidang pengajian.

PENGELADAUAN KEBERSIHAN

Salah satu langkah untuk p3r4ngi Jamang-7 iaitu Pengeladauan Kebersihan. Kebersihan harus dikeladau sebaiknya biarpun di mana kita berada. Membasuh tangan dengan air dan andan mahupun pencalat tangan menolong kita mengeladau kebersihan.

Pencalat Tangan haruslah mengandungi sekurang-kurangnya tujuh puluh peratus (70%) Lahang. Tangan yang dipencalatkan harus dijauhkan dari api. Ekorannya, pencalat tangan sungguh mudah terbakar. Pesanan ini untuk kenyamanan kita seberata.

Tidak seberata orang yang kaya untuk membeli pencalat tangan. Kita juga dapat memakai andan dan air untuk mengeladau kebersihan. Tangan harus dibersihkan sebanyaknya dalam sehari. Pembersihan tersebut sekurang-kurangnya selama dua puluh (20) detik.

PINTA UNTUK SEBERATA

Kami berpinta seberata orang ternyaman dari penularan rewakan Jamang-7. Terhadap sidak yang pergi untuk selama-lamanya ekoran renik ini, mudah-mudahan semangatnya ditempatkan dalam kalangan orang-orang bertunak. Harap pemergiannya diakui-Nya selaku m4t1 gugur.

PENGHUJUNG KARANGAN

Kesimpulannya, itu karangan tentang keberadaan Jamang-7 di Tanamelayu. Untuk pengetahuan seberata, karangan ini ditulis sepenuhnya dalam Beka Melayu. Beka Melayu dengan jalan ringkasnya Lidah Melayu sekiranya tiada percakapan asing.

Tanyaan kami, adakah anda dapat tangkap seberata isi dalam karangan ini? Harap berikan ulasan anda di dalam ruang ulasan di bawah. Adakah anda berminat dengan karangan yang ditulis sepenuhnya dalam Beka Melayu?

Sekiranya dibenarkan ketua, kami akan menulis karangan sepenuhnya Beka Melayu tentang isi-isi lain. Isi-isi tersebut merangkumi banyak urahan seperti anutan, pemerintahan dan banyak lagi.

Hendaknya, karangan yang ditulis sepenuhnya dalam Beka Melayu ini memberi kebaikan untuk seberata.

Sesungguhnya karangan ini telah kami tulis di tanggal 14hb Mayang 2807 (14/10/2807).

Selesai.


Siapa Yang Membunuh No Man’s Sky?

Pada bulan Ogos, tahun 2016, seluruh peminat dan pemerhati industri permainan video menyaksikan peristiwa pembunuhan kejam sebuah permainan video atas kritikan dan tempelak yang hebat oleh para pengkritik dan gamers dari seluruh dunia. No Man’s Sky pada asalnya merupakan permainan video yang sangat-sangat dinantikan pada tahun tersebut, di samping pernah diangkat sebagai permainan video yang akan merevolusikan terma eksplorasi dalam permainan video ketika ia mula didedahkan kepada orang awam pada tahun 2014. Berita demi berita termasuklah trailer, teaser yang dilancarkan oleh Hello Games (pembangun permainan video No Man’s Sky), menyebabkan minat keatas permainan video ini mencanak sehingga ke langit. No Man’s Sky merupakan permainan video yang dijangka oleh para gamers sebagai permainan video yang akan merubah segalanya.

Namun begitu, apabila ianya dilancarkan secara rasmi (pada 10 Ogos 2016), perkara yang sebaliknya pula berlaku. No Man’s Sky dikritik hebat oleh para gamers dan mendapat reaksi yang buruk dari para pengkritik. Walaupun No Man’s Sky laris terjual, ia menjadi bahan kecaman yang hebat dari para gamers dan diberi gelaran yang buruk seperti No Man’s Buy dan juga No Man’s Lie kerana kekecewaan para gamers terhadap permainan video itu. Akhirnya, ramai pembeli memulangkan permainan video tersebut kerana ianya hanyalah indah khabar daripada rupa. Di mana silapnya? Bagaimana sebuah permainan video boleh pergi dari status yang paling dinanti-nantikan jatuh merudum kepada status yang paling dibenci pada tahun yang sama? Dirobek dan dibunuh hebat ketika ianya dilancarkan. Siapakah penyebab utama kepada perisitiwa ini? Artikel ini akan cuba mencari siapakah sebenarnya pembunuh No Man’s Sky.

Mangsa: No Man’s Sky

Sebelum kita meneliti dengan lebih mendalam lagi kisah ini, eloklah kita kenali mangsa kita terlebih dahulu. No Man’s Sky merupakan sebuah permainan video open world yang mengutamakan eksplorasi dan kemandirian (survival) dan dibangunkan oleh Hello Games. Permainan video ini dibina di atas 4 toggak utama. 1) Penjelajahan 2) Kelansungan 3) Pertarungan dan yang terakhir, 4) Perdagangan. Keempat-empat elemen tersebut direka untuk memberi pemain satu pengalaman yang imersif seolah-olah gamers lah yang meneroka alam semesta yang tanpa batasan. Oleh kerana itu, permainan video ini direka dengan dunia yang sangat luas untuk diterokai.

Permainan video ini memaparkan dunia yang dihasilkan secara simulasi komputer (procedurally generated) dan menempatkan berjuta-juta planet dan berbillion-billion galaksi untuk diterokai. Ketika didedahkan pada orang awam pada tahun 2014, Sean Murray (pengasas Hello Games) mengatakan yang ianya akan mengambil masa sehingga 5 billion tahun bagi seseorang pemain untuk meneroka setiap ceruk planet dan galaksi yang terdapat di dalam permainan video ini. Begitulah besarnya No Man’s Sky seperti yang digembar-gemburkan oleh Hello Games.

Mari kita kenali pula siapakah suspek yang telah dikenal pasti di dalam kes ini

Suspek Pertama: Hello Games (Pembangun No Man’s Sky)

Hello Games diasaskan oleh dua sahabat, Sean Murray dan juga Grant Duncan yang masing-masing merupakan bekas pekerja Electronic Arts dan juga Sega. Melihatkan yang proses pembangunan permainan video yang sudah terbelenggu pada penghasilan sekuel yang berterusan dan perlu mengikut arah tuju korporat yang mementingkan keuntungan semata-mata, Sean dan Duncan meninggalkan syarikat mereka dan berhasrat membangunkan permainan video secara kecil-kecilan (indie). Hello Games ditubuhkan pada bulan Ogos tahun 2008 dan IP pertama rekaan mereka, Joe Danger yang diterbitkan pada tahun 2010 menerima sambutan yang agak memberansangkan. Ianya terjual lebih dari 100,000 unit di seluruh dunia dan menerima banyak anugerah dalam kategori pembangun indie.

Penerimaan yang diperlihatkan kepada Joe Danger, memberi inspirasi kepada Hello Games bagi menghasilkan sekuel dan meneruskan usaha mereka untuk mengembangkan lagi syarikat. Namun, Sean Murray pula berpandangan berbeza. Melihatkan kejayaan Joe Danger, Murray mula melihat peluang yang ada baginya untuk menghasilkan permainan video yang berbeza dan bertemakan eksplorasi seperti yang diidamkannya sewaktu kecil lagi. Selepas sekuel kepada Joe Danger dilancarkan (Joe Danger 2), Sean Murray bersama beberapa rakan dalam Hello Games, berkumpul bersama bagi merealisasikan impian Murray. Di saat inilah No Man’s Sky mula dicanangkan.

No Man’s Sky diaturcara bersama oleh hanya 13 orang staf sepanjang 2 tahun tempoh pembangunannya. Sean Murray pada mulanya menjalankan projek ini secara rahsia bersama hanya 4 orang rakan staf dan ini menimbulkan rasa tidak senang di antara staf yang lain di Hello Games. Melihatkan perkara itu, akhirnya Murray mengalah dan mendedahkan permainan video yang sedang dibangunkan itu kepada staf yang lain. Pada masa yang sama, Murray juga mempersembahkan konsep permainan video ini kepada penerbit dan syarikat-syarikat gergasi permainan video di seluruh dunia.

Suspek Kedua: Sony

Antara yang tertarik dengan konsep yang dibawakan oleh Murray adalah Shahid Ahmad, Ketua Pembangunan Permainan Video Indie Eropah yang mewakili Sony. Shahid Ahmad memberi tawaran lumayan dengan berjanji yang Sony akan membiayai projek No Man’s Sky dan menjadikan permainan video itu eksklusif untuk platform Playstation 4. Namun begitu, Murray menolak tawaran Sony dan hanya meminta Sony untuk membantu Hello Games dalam mempromosikan No Man’s Sky kepada gamers sedunia. Sony bersetuju dengan cadangan Murray dan dari saat itulah termeterai perjanjian di antara Sony dan Hello Games.

Pada bulan November, tahun 2013, No Man’s Sky buat pertama kalinya didedahkan kepada orang awam dan reaksi yang diterima sangatlah menakjubkan. Ramai pemerhati terkejut dengan konsep dan skop yang terlalu besar yang dibawakan Hello Games memandangkan ia hanya dibangunkan dengan tenaga 13 orang sahaja. Sony seterusnya berganding bahu dengan Hello Games dengan menampilkan No Man’s Sky sebagai antara senarai eksklusif mereka (walalupun permainan video itu tidak eksklusif untuk Playstation sahaja) sewaktu persembahan pentas mereka pada Electronic Entertainment Expo (E3) 2014. Persembahan itu memeterai sepenuhnya perjanjian antara Sony dan Hello Games dan membuatkan peminat melihat yang No Man’s Sky adalah permainan video dibawah naungan Sony.

Kerjasama ini diteruskan dari tahun ke tahun sehinggalah No Man’s Sky dilancarkan secara rasminya pada tahun 2016. Dari persembahan ketika E3 sehinggalah ke trailer dan teaser yang dilancarkan, Sony terus menerus menyokong dan memberi bantuan kepada Hello Games sewaktu memporomosikan permainan video ini kepada orang ramai. Disebabkan itulah No Man’s Sky menerima liputan yang meluas dari para media dan para pemerhati. Sean Murray juga selalu dipanggil oleh pihak media untuk mempromosi permainan video ini bersama dengan Sony melalui wawancara dan forum yang dianjurkan.

Suspek Ketiga: Para Pembeli

Populariti No Man’s Sky melonjak naik sehingga ia menjadi bualan ramai orang dalam industri. No Man’s Sky diberi liputan meluas saban hari oleh pihak media dan juga pemerhati sehingga ia digelar sebagai permainan video yang paling dinanti-nantikan oleh gamers seluruh dunia. Sehinggakan ramai orang terlupa akan krisis yang dihadapi oleh Hello Games sewaktu No Man’s Sky sedang dibangunkan.

Pada bulan Disember 2013, pejabat Hello Games di Guildford dilanda bencana banjir yang merosakkan hampir keseluruhan perkakasan yang terdapat di dalam pejabat.Mujurlah kebanyakan data yang penting berjaya dipulihkan semula. Melihatkan kesan dari banjir tersebut, Murray pada mulanya berhasrat untuk membatalkan sahaja No Man’s Sky di pertengahan jalan. Namun, apabila melihatkan rakan-rakan yang lain di Hello Games yang bersemangat untuk membangunkan permainan video ini bersama, projek No Man’s Sky akhirnya diteruskan.

Perisitiwa banjir tersebut merupakan antara sebab mengapa projek No Man’s Sky dilancarkan lewat dari sasaran. Sepatutnya permainan video itu dilancarkan pada bulan Mei tahun 2016, tapi ianya dibawa ke bulan Ogos, bagi memberi lebih masa kepada Hello Games untuk memperkemaskinikan permainan video tersebut. Tetapi, apabila pengumumam tentang penangguhan pelancaran No Man’s Sky tersebar meluas di ruang maya, reaksi yang diterima dari para gamers sangatlah mengejutkan.

Para gamers yang masing-masing sudah tidak sabar untuk memiliki No Man’s Sky (permainan video yang sangat dinanti-nantikan pada tahun itu) menjadi berang apabila mendapat tahu tentang berita penangguhan itu. Berbagai makian dan kejian dicampak kepada para media dan juga kepada Hello Games, termasuklah Sean Murray oleh para gamers yang seakan hilang sikap rasional. Lebih teruk dari itu, mereka juga menerima ugutan bunuh dari para gamers yang terlalu fanatik sehingga hilang timbang rasa.

Kronologi Kejadian

Pada bulan Oktober tahun 2015, Murray dijemput oleh hos popular dari Amerika Syarikat, Stephen Colbert bagi mempromosikan permainan video itu dalam satu rancangan bual bicara lewat malam (The Late Show). Ketika diwawancara, Murray dengan jelas memperkenalkan No Man’s Sky serta ciri-ciri menariknya kepada orang ramai. Antaranya tentang saiz dan skop permainan video itu dan juga ia mengandungi keupayaan untuk multiplayer. Murray juga menambah yang pemain boleh berinteraksi di antara satu sama lain sewaktu bermain dan ini akan menambwah nilai interaktif di dalam No Man’s Sky.

Itu merupakan antara kesilapan awal Murray dalam mempromosikan No Man’s Sky. Ramai yang membeli No Man’s Sky dengan harapan yang mereka boleh bermain permainan video itu bersama dengan rakan. Murray mendakwa yang perkara itu sukar untuk berlaku, kerana besarnya saiz permainan video itu jadi kebarangkalian untuk seorang pemain bertemu pemain yang lain adalah rendah. Tetapi kenyataan itu tidak menghalang dari No Man’s Sky untuk laris terjual kepada gamers yang mengharapkan ciri multiplayer yang terdapat dalam permainan video itu.

Namun begitu, rupanya segala apa yang disampaikan Murray, dusta belaka. Dalam hanya beberapa jam sahaja selepas dilancarkan, seorang pengguna mendakwa yang beliau tidak dapat melihat rakannya walaupun kedua-dua mereka berada di ruang maya yang sama dan pada masa yang sama. Pengguna itu memuatnaik video di YouTube menunjukkan beliau dan rakannya yang berada di planet yang sama dan posisi yang sama dalam No Man’s Sky namun masih tidak dapat berinteraksi antara satu sama lain. Video itu membuktikan yang kenyataan Murray hanyalah omongan kosong semata-mata.

Selepas video itu tular di internet dan mengundang berbagai reaksi, ramai pemain mula membuat analisis terperinci dan melihat yang kebanyakan ciri-ciri yang dijanjikan oleh Murray sewaktu wawancaranya di media tidak wujud di dalam No Man’s Sky ketika ia dilancarkan. Ini termasuklah ciri-ciri pertarungan angkasa, atmosfera dan fizik yang realistik sehinggalah kepada kepelbagaian flora dan fauna hanyalah omongan kosong yang sengaja digembar-gemburkan oleh Murray. Malah skop dan saiz besar permainan video ini yang selalu dipromosikan selama ini, hanyalah penipuan semata-mata apabila ada pemain sudah berjaya sampai ke pertengahan alam semesta maya No Man’s Sky dalam masa beberapa hari sahaja selepas dilancarkan. Disebabkan itulah No Man’s Sky bertukar menjadi No Man’s Lie sebagai tempelak kepada sikap Murray yang sengaja berbohong kepada pengguna.

Pengguna dan peminat menjadi berang dan cuba untuk mengambil tindakan. Berbagai hantaran di buat di media sosial sebagai tanda protes kepada No Man’s Sky dan juga Hello Games secara keseluruhannya. Berbagai kejian dilemparkan oleh pengguna maya kepada Sean Murray terutamanya kerana didakwa sengaja berbohong kepada pengguna. Aduan juga turut disampaikan kepada Advertising Standards Authority (ASA) yang berpengkalan di UK.Pengguna mendakwa yang Hello Games menipu pengguna kerana menawarkan sesuatu yang akhirnya tidak wujud apabila permainan video itu dilancarkan. Siasatan ASA mendapati walaupun terdapat bukti yang Sean Murray menipu sewaktu wawancara dan juga temu ramah di televisyen, tiada satupun bukti bertulis ataupun melalui media yang dilancarkan sendiri oleh Hello Games mahupun Sony yang menawarkan ciri-ciri yang sama seperti yang digembar-gemburkan oleh Murray. Oleh kerana itu, kes itu ditolak kerana kenyataan di wawancara maupun temuramah tidak boleh dijadikan sebagai satu bukti yang kukuh.

Pasca Tragedi

Pada Mei 18 yang lepas, Hello Games mengumumkan penambahbaikan yang terbaru bagi No Man’s Sky yang diberi nama sebagai NEXT. Ini merupakan siri penambahbaikan yang ke-4 selepas permainan video itu dilancarkan dua tahun yang lalu. Walaupun dikritik hebat oleh peminat dan pemerhati, Hello Games terus menerus menyokong permainan video yang mereka lancarkan. Melalui NEXT, Hello Games berhasrat untuk menambah ciri multiplayer yang mereka janjikan (walaupun hanya melalui Murray) selama ini kedalam No Man’s Sky.

Walaupun penambahbaikan demi penambahbaikan yang dilakukan pada No Man’s Sky telah memperbaiki prestasi permainan video itu, ia masih tidak boleh dijadikan alasan untuk kita melupakan sejarah. No Man’s Sky bukanlah dibunuh oleh satu pihak sahaja. Ia merupakan satu konspirasi terancang yang dikomplot secara bersama oleh Hello Games, Sean Murray, Sony dan juga kita sendiri sebagai para gamers. Apa-apapun No Man’s Sky memberi satu pengajaran yang penting kepada para gamers di luar sana. “Remember, No preorder”.

Rujukan:

Hillier, Brenna, (Ogos, 2016), “The Internet’s list of everything missing from No Man’s Sky” VG 24/7.

Hruska, Joel (September, 2016), “No Man’s Sky is now under investigation for false advertising” ExtremeTech

Good, Owen (Mei, 2016), “No Man’s Sky creator: I’ve gotten death threats over delay news” Polygon

Painter, Lewis (Mei, 2018), “No Man’s Sky NEXT release date, gameplay details and more” Tech Advisor

Kain,Eric (Oktober, 2015), “Stephen Colbert Calls ‘No Man’s Sky’ Developer God On ‘The Late Show’ “ Forbes.


Mubarizun – Briged Tentera Elit Islam

Pemerintah pada zaman Khulafa Ar-Rasyidin melaksanakan perluasan kuasa bagi merealisasikan matlamat Futuhat. Kosa kata futuhat membawa maksud sebarang negara yang dibuka dan ditakluki oleh tentera Islam melalui peperangan. Manakala al-Fath al-Islami pula membawa erti sampai dan tersebarnya agama Islam ke dalam negara yang dibuka selepas peperangan. Jadi, kita dapat fahami bahawa perluasan kuasa yang dilakukan oleh kerajaan Islam bukanlah bersifat merampas tanah dan menjajah penduduk, tetapi sebaliknya bertujuan untuk keperluan berjihad di jalan Allah dan pada masa yang sama menyebarkan dakwah ke seluruh pelusuk dunia. Tidak hairanlah, ketika zaman Khulafa Ar-Rasyidin, Islam berjaya melebarkan sayap kekuasan dan menguasai sebahagian besar negara-negara yang berada disekitar mereka.

Khulafa Ar-Rasyidin telah memerintah selama 30 tahun dan menjadikan Madinah Al Munawwarah sebagai pusat pemerintahan. Pada zaman ini, angkatan tentera mula diberikan perhatian secara khusus kerana perluasan kuasa giat dijalankan oleh pemerintah.

Ketika zaman pemerintahan Umar Al-Khattab, armada tentera laut telah berjaya ditubuhkan bagi memudahkan perluasan kuasa dijalankan dengan lebih cepat. Ketika Usman Affan menjadi khalifah, baginda telah memperbesarkan lagi saiz angkatan tentera darat dan juga laut Islam bagi menyaingi kekuatan empayar musuh yang lain. Penubuhan Diwan Al Jundi ( Jabatan Ketenteraan) dilihat sebagai satu langkah untuk memperkasakan kekuatan angkatan tentera kerana ia berfungsi dalam mengendalikan latihan, menjaga kebajikan, membayar gaji serta cakna akan isu yang berkaitan dengan ketenteraan. Antara salah satu divisyen yang terdapat ketika zaman pemerintahan Khulafa Ar-Rasyidin ialah pasukan briged elit yang dikenali sebagai Mubarizun.

Mubarizun berasal daripada perkataan arab yang bermaksud “duelist” ataupun “juara”. Mubarizun merupakan unit tentera khas ketika zaman pemerintahan Khulafa Ar-Rasyidin. Mubarizun terdiri daripada pejuang elit dalam pelbagai divisyen seperti tentera daripada divisyen yang menggunakan pedang, tombak serta panah. Mereka yang digelar sebagai mubarizun ini merupakan ‘pakar’ bagi setiap divisyen yang telah dinyatakan. Tugas Mubarizun sangat berat kerana mereka perlu bertarung dengan pejuang terbaik daripada tentera pihak lawan. Selalunya angkatan perang akan menghantar komander mereka bagi berlawan dalam acara ini. Jika berjaya membunuh ketua mereka, pasukan lawan seakan menjadi tempang kerana kehilangan pemacu mereka.

Jika anda merupakan seorang peminat filem yang bertemakan perang, semestinya anda akan ‘familiar’ serta cakna dengan babak yang memaparkan dua pahlawan perang daripada pihak yang berlainan akan beradu tenaga di tengah tengah padang pertempuran sambil disaksikan oleh puluhan ribu askar. Perlawanan ‘satu lawan satu’ ini selalunya menjadi acara pembukaan bagi kebanyakkan edisi peperangan yang pernah berlaku pada zaman dahulu. Acara ini memberi gambaran awal kepada pihak lawan akan kekuatan pasukan yang dibawa. Memenangi acara ‘satu lawan satu’ ini bukan bermakna pasukan tersebut telah mencapai kemenangan tetapi ia menjadi pendorong serta dapat membantu meningkatkan moral angkatan perang tersebut. Kemenangan itu juga mampu menggerunkan pihak lawan yang mana memberikan kelebihan kerana berjaya menganggu emosi serta fokus mereka.

Dalam kesempatan ini,
penulis akan membawakan secara ringkas tentang salah seorang pahlawan Islam
yang terkenal sebagai seorang Mubarizun. Mereka telah berjaya memainkan peranan
mereka dengan sebaik mungkin dalam menyebarkan agama Islam. Kegagahan serta
jasa mereka di medan perang memberikan kesan yang sangat besar dalam sejarah
ketamadunan Islam.  Hasilnya, kita dalam
lihat bahawa Islam telah tersebar ke seluruh pelusuk dunia pada ketika ini

Abdul Rahman bin Abi Bakar

Abdul Rahman bin Abu Bakar merupakan salah seorang anak Khalifah Abu Bakar As-Siddiq. Sebelum keislamannya, beliau merupakan antara tokoh yang kuat menentang Islam. Tidak seperti adik-beradiknya yang mengikut jejak langkah ayah mereka dengan berhijrah kepada Islam, Abdul Rahman tetap kukuh menganuti kepercayaan yang dipegang oleh kaum musyrikin pada ketika itu. Beliau juga merupakan antara pejuang yang dipertaruhkan oleh kaum musyrikin ketika Perang Badar.Abdul Rahman mendapat peluang untuk membunuh bapanya tetapi beliau tidak sampai hati dan berpaling mencari mangsa lain. Bukan itu sahaja, ketika Pertempuran Uhud, beliau telah dilantik menjadi ketua angkatan tentera bagi divisyen memanah buat tentera musyrikin. Akhirnya, ketika pada tahun ketujuh hijrah dan selepas Perjanjian Hudaibiyyah ditandatangani, Allah telah membuka pintu hatinya untuk memeluk agama suci Islam selepas melihat kebaikan yang dilakukan oleh Muslim.

Selepas memeluk Islam, beliau terus direkrut menjadi salah seorang pejuang Islam. Beliau juga merupakan antara salah seorang Mubarizun yang terkenal dengan kehebatannya membunuh musuh. Diceritakan bahawa Abdul Rahman ketika Perang Yamanah, beliau telah membunuh Jeneral Perang tentera Musailamah iaitu Muhakkam al-Yamama. Bukan itu sahaja, ketika Perang Yarmuk, Ketua Panglima tentera Byzantine memilih lima pahlawan handalan daripada pihak Byzantine, dan mereka mencabar umat Islam untuk bertarung. Abdul Rahman telah menyahut cabaran itu dan membunuh semua daripada mereka satu demi satu. Begitulah hebatnya seorang Mubarizun ketika menghadapi musuh di medan perang.

Ini merupakan kisah tentang salah seorang daripada ratusan ataupun mungkin ribuan Mubarizun yang telah menaburkan khidmat bakti mereka dalam melihat syiar Islam terus berada di muka bumi ini. Nama besar lain yang juga merupakan seorang Mubarizun adalah seperti Ali bin Abi Talib, Khalid Al-Walid, Dhiraar bin Al-Azwar, Al-Qaqa ibn Amr al-Tamimi dan Asim ibn ‘Amr al-Tamimi.

Penulis mengakhiri artikel ini dengan sabda
Nabi Muhammad SAW tentang jihad

“Siapa yang berperang semata-mata
untuk menegakkan kalimatullah (agama
Allah), maka itulah fisabilillah.”
(Sahih al-Bukhari, no. 3126)

Ikuti
penulis: https://www.instagram.com/_hairulfaizi/

RUJUKAN:

I- Rozali, Ermy Azziati; Ab Rahman, Zamri. Kecemerlangan Futuhat Islamiyyah
Era Khulafa’Al-Rashidin (The Excellence of Futuhat Islamiyyah in the Era of
Khulafa’ Al-Rashidin). Journal of
Al-Tamaddun, [S.l.], v. 12, n. 2, p. 25-40, dec. 2017. ISSN 2289-2672

II-
Military History (Saracen Jihad). https://althistory.fandom.com/wiki/Military_History_(Saracen_Jihad)

III-
Abdurrahman bin Abi Bakar. https://www.wikiwand.com/ms/Abdurrahman_bin_Abi_Bakar

IV-
Saidina Abdul Rahman bin Abu Bakar RA. https://ikimfm.my/saidina-abdul-rahman-bin-abu-bakar-ra/


Jom #KibarkanJalurGemilang

Tanggal 31 Ogos 2019
semakin hampir mendekati diri kita. Tanggal ini memberikan impak yang sangat
besar buat setiap yang bergelar warganegara Malaysia. Tanggal ini menjadi
lambang pembebasan buat rakyat di Tanah Melayu pada ketika itu. Tarikh keramat
ini menjadi satu bukti kebangkitan bahawa rakyat di Tanah Melayu mampu untuk
memerintah dan mencorakkan negara mereka sendiri. Bermula dari tarikh inilah
kita mencapai sesuatu yang sudah lama kita impikan iaitu sebuah Kemerdekaan.

Kemerdekaan yang kita capai bukan lah dari sebuah peperangan dan pertumpahan darah seperti yang berlaku di negara jiran iaitu Indonesia. Kemerdekaan yang kita capai adalah hasil daripada kebijaksaan para pemimpin pada ketika itu melakukan rundingan dengan pihak penjajah. Rundingan adalah perkara yang perlu diutamakan kerana ia dapat menyelamatkan banyak nyawa yang tidak bersalah daripada terkorban.

Rundingan ini dilakukan setelah banyak episod pertumpahan darah yang berlaku di negara kita dan negara serantau. Jika diimbau kembali bagaimana wira-wira bangsa mempertaruhkan nyawa mereka untuk melihat negara ini diperintah oleh anak bangsanya sendiri. Antara nama yang sinonim dengan perjuangan membebaskan negara daripada penjajah adalah seperti Mat Kilau, Tok Gajah, Abdul Rahman Limbong, Dato Bahaman, Rentap,Mat Salleh dan Dol Said. Perjuangan ini diteruskan ketika pendudukan Jepun serta komunis di Tanah Melayu oleh tokoh seperti Leftenan Adnan Saidi dan Sarjan Hassan.

Tidak ketinggalan
juga, pejuang ketika zaman kemerdekaan dan pasca kemerdekaan. Mereka juga telah
bertungkus lumus memerah keringat untuk melihat bendera kebangsaan negara
berkibar megah di tanah air sendiri. Sungguh tidak patriotik jika ada
segelintir pihak yang mempertikaikan perjuangan yang telah dilakukan oleh wira-wira
bangsa ini. Tidak kira lah mereka memperjuangkan negara dengan menggunakan
senjata mempertaruhkan nyawa mahupun menggunakan pena dan idea. Mereka tetap
pejuang buat tanah air !

Setelah 62 tahun
kemerdekaan yang kita capai, aura kemerdekaan itu dilihat semakin lama semakin
pudar dari pengamatan mata kasar penulis. Kita tidak perlu pergi jauh dan
mendalam, lihat sahaja di jalanan. Kibaran megah bendera Jalur Gemilang dilihat
semakin tidak mendapat tempat di hati rakyat Malaysia sendiri. Hari ini, 10
hari sebelum tarikh kemerdekaan, premis-premis dilihat mengambil sikap acuh tak
acuh akan tarikh bersejarah ini. Mereka dilihat seakan tidak ada semangat yang
berkobar kobar untuk memasang bendera kebangsaan negara kita ini.

Selain itu, bilangan kenderaan yang melekatkan Jalur Gemilang di jalanan pula boleh dikira dengan jari akan jumlahnya. Berbeza sekali dengan situasi pada tarikh yang sama dalam jangka masa 10 tahun yang lalu. Pada ketika itu, kebanyakkan pemilik kereta dengan megahnya menghiasi kereta mereka dengan bendera kebanggaan rakyat Malaysia tersebut. Di taman-taman perumahan juga, jika dahulu dari awal hingga ke hujung simpang ‘sarat’ dengan Jalur Gemilang tetapi kini jika bernasib baik adalah satu dua rumah yang memacaknya di halaman rumah. Nasib baik ada, dapatlah juga generasi baru melihat simbol kebanggaan rakyat Malaysia tersebut.

Lebih menyedihkan, terdapat pula pakatan baharu yang memasang bendera secara terbalik. Ia semakin merebak ke seluruh pelusuk negara dengan berselindungkan alasan kesilapan teknikal. Anda lebih bijak menilai adakah alasan ini masuk akal ataupun tidak. Lebih separuh abad Jalur Gemilang berkibar megah, masakan sejak akhir akhir ini boleh terbalik pula. Jika kita imbau kembali bagaimana marahnya rakyat Republik Indonesia ketika Kejohanan Sukan SEA kerana pihak penganjur melakukan kesilapan teknikal terhadap bendera negara mereka. Sikap begini kita perlu pelajari dan contohi dari rakyat negara jiran. Pertahankan kedaulatan negara. Jangan biarkan ia dipijak dan dihina sebegitu kerana ia merupakan maruah negara yang kita cintai. Kalau bukan kita siapa lagi?

Generasi terdahulu amat menyayangi dan menghargai
kemerdekaan kerana pernah melalui zaman susah di bawah penjajahan dan juga
berhadapan ancaman komunis. Generasi sekarang juga perlu meneruskan sikap murni
yang ditunjukkan oleh golongan terdahulu. Mereka telah mencorak dan membentuk
‘acuan’ yang terbaik untuk kita, tugas yang perlu kita sambung ialah menjadi
sebuah ‘kuih’ yang berjaya dan harmoni

Tidak dinafikan, dengan kemodenan dunia pada hari ini golongan muda lebih selesa untuk menunjukkan sikap patriotik mereka di alam maya khususnya di media sosial. Ya, tidak salah teruskan usaha kamu wahai anak muda agar tindakan mu itu menjadi contoh kepada yang lain. Tetapi alangkah bagusnya jika kita sebagai generasi baru ini dapat mengimplementasikan semangat yang berkobar-kobar di media sosial itu kepada kehidupan harian kita. Kita harus menerima hakikat bahawa kita bukannya hidup di alam maya atau virtual world dan perlu menunjukkan rasa cinta kita kepada negara di alam nyata. Anda merupakan pewaris kepada negara kebanggaan kita ini.

Kesimpulannya, marilah kita membawa dan memacu negara Malaysia yang kita cintai ini berdasarkan prinsip rukun negara yang kita pegang sejak sekian lama ini. Berbanggalah dengan negara yang harmoni ini dan jangan sesekali melakukan onar. Marilah kita memulakan tanda palang #KibarkanJalurGemilang di media sosial bagi mengajak rakan rakan kita mengibarkan bendera di sekitar kawasan perumahan. Penuhkan jalan dengan bendera yang melambangkan maruah rakyat ini. Lekatkan Jalur Gemilang di kereta kereta kita. Ajar rakyat yang keliru tentang kedudukan sebenar bendera Jalur Gemilang supaya tiada lagi kesilapan teknikal berlaku. Jika ketika PRU kita mampu memacakkan bendera parti, takkan ketika 31 Ogos kita gagal melaksanakannya. Tanpa parti negara tetap ada tetapi tanpa negara musnahlah segala galanya. Letak tepi segala ideologi dan fahaman yang berbeza dan bersama-sama menyambut ulangtahun Malaysia yang ke 62 secara harmoni. Akhir kata, “Sayangi Malaysiaku: Malaysia Bersih”

RUJUKAN:

I-
Semangat Kibarkan Jalur Gemilang.

II-
Kibarkan Jalur Gemilang, Raikan Hari Kebangsaan dengan Meriah. https://www.bharian.com.my/berita/nasional/2018/08/460300/kibarkan-jalur-gemilang-raikan-hari-kebangsaan-dengan-meriah


Sumbangan Banduan Penjara Ketika Covid-19

Sekumpulan masyarakat yang sering kali dipandang hina oleh sesetengah pihak membuktikan bahawa mereka mampu memberikan sesuatu yang bermakna kepada negara. Mereka mengharapkan agar mereka dapat melenyapkan persepsi buruk yang sering kali dilontarkan oleh masyarakat kepada mereka.

Mereka menunjukkan bahawa program reben kuning seharusnya diteruskan bagi memberikan mereka peluang kedua untuk meneruskan hidup sebagai masyarakat biasa tanpa didiskriminasi.

Kumpulan yang dimaksudkan ialah warga yang hidup dibalik tirai besi iaitu banduan penjara. Walaupun suatu ketika dahulu mereka melakukan satu perkara yang salah, namun ketika musim penularan wabak pandemik ini, mereka menunjukkan semangat sebagai seorang warganegara dengan menyumbangkan tenaga mereka buat negara. Banduan penjara ini telah menghasilkan peralatan perlindungan diri (PPE) buat petugas barisan hadapan

Sebagai rekod, 12 penjara di seluruh negara telah mengambil bahagian untuk menyumbangkan tenaga mereka menghasilkan peralatan perlindungan diri. Antara penjara yang terlibat ialah Penjara Pengkalan Chepa di Kelantan.

Pusat ini ‘mengambil’ 40 pekerja yang berkemahiran dalam bidang jahitan terdiri daripada banduan penjara tersebut. Mereka mampu dan berjaya menghasilkan kira – kira 1,000 peralatan perlidungan diri (PPE) iaitu perisai muka ataupun lebih mesra dan dikenali sebagai face shield. Sukarelawan ini mampu menghasilkan PPE dalam jumlah yang banyak kerana mereka menggunakan kaedah istimewa tanpa mengorbankan kualiti bahan yang dihasilkan.

Menurut Pengarah Penjara Pengkalan Chepa, kaedah yang ‘anak buahnya’ gunakan juga mampu mengelakkan pembaziran bahan asas yang yang semakin berkurangan. Untuk pengetahuan semua, kaedah ini telah dilatih kepada banduan oleh seorang intelektual daripada Universiti Malaysia Kelantan (UMK). Beliau yang merupakan Dekan Fakulti Teknologi Kreatif dan Warisan, berjaya mendapatkan ilham yang memudahkan ini selepas berkoloberasi bersama seorang Pegawai Persatuan Bulan Sabit Merah Malaysia (PBSM) Kelantan.

Lain pula ceritanya jika kita lihat di Penjara Penor di Kuantan, Pahang. Bengkel jahitan di situ pada ketika ini hanya mengambil tempahan khas istimewa buat wira dan wirawati negara yang mempertaruhkan nyawa mereka di barisan hadapan. Banduan di penjara ini menggembleng tenaga bermula seawal jam 9 pagi sehingga 5 petang setiap hari.

Bilangan petugas yang melibatkan diri dalam kerja khidmat bakti buat negara ini adalah berjumlah 18 orang. Mereka ditugaskan untuk mengukur, memotong dan menjahit peralatan perlindungan diri (PPE) yang diperbuat daripada material khas yang berwarna biru. Menurut pengarah penjara di situ, mereka dibekalkan dengan 2,000 meter material berkenaan. Untuk pengetahuan semua, sepasang PPE dari hujung kepala ke hujung kaki memerlukan sebanyak lima meter material tersebut.

Hasil daripada kerja keras mereka yang turut bekerja pada hari Sabtu dan Ahad, mereka mampu menghasilkan sebanyak 20 pasang PPE pada setiap hari. PPE yang telah siap akan dihantar kepada pejabat Setiausaha Negeri Pahang untuk diedarkan kepada Jabatan Kesihatan Negeri. Bagi melancarkan penghasilan PPE ini, mereka mewujudkan tiga stesen khas yang berlainan. Stesen tersebut adalah bahagian membahagikan material, memotong material dan menjahit material. PPE yang telah siap akan diperiksa oleh kakitangan penjara bagi memastikan produk mencapai kualiti yang diinginkan.

Jika kita beralih pula ke kepulauan borneo, terdapat beberapa penjara di sana turut mengambil bahagian dalam memberikan khidmat bakti mereka kepada negara yang tercinta ini. Penjara yang mengambil bahagian tersebut terletak di negeri di bawah bayu iaitu Sabah. Terdapat 2 buah penjara di negeri itu yang mengambil bahagian dalam penghasilan peralatan perlindungan diri (PPE) ini.

Penjara Sandakan ‘mempertaruhkan’ 10 penghuni berserta 2 tenaga pengajar mereka dalam menghasilkan PPE ini. Dengan hanya tenaga 10 orang manusia, mereka mampu menghasilkan sehingga 200 pasang kelengkapan tersebut dalam masa sehari. Semenjak daripada hari pertama mereka melakukan tugas, sukarelawan ini telah menghantar lebih daripada 2000 kelengkapan PPE ini kepada petugas barisan hadapan di Hospital Duchess Kent, Sabah.

Penjara di Tawau pula, mereka ‘menghantar’ 20 penghuni mereka untuk menyediakan PPE dengan tugasan khas untuk menhasilkan ‘scrub’. Mereka telah berjaya menghasilkan 50 pasang scrub dan telah dihantar ke Klinik Kesihatan Jenis II untuk kegunaan pejuang di sana. Di atas kejayaan cemerlang mereka itu, mereka sekali lagi diberikan kepercayaan untuk menghasilkan lebih banyak PPE untuk membantu memerangi penularan wabak Covid-19. Pada kali ini, mereka diperuntukkan selama 2 minggu untuk menghasilkan 500 helai PPE lagi.

Seterusnya, penjara yang turut serta menggembleng tenaga berada di bumi Kenyalang. Penjara Limbang, Sarawak menjahit sebanyak 500 unit PPE dalam tempoh seminggu. Mereka dikhaskan untuk menghasilkan PPE ini untuk kegunaan pegawai kesihatan di daerah Limbang yang mengalami kekurangan bekalan PPE. Seramai 29 penghuni Penjara Limbang yang berkemahiran dalam bidang jahitan telah diberikan tugas untuk membantu menghasilkan peralatan perlindungan diri tersebut

Kesimpulannya, kita perlu berterima kasih kepada mereka kerana mereka telah membantu petugas barisan hadapan melaksanakan tugas mereka dengan sempurna. Tan pa bantuan mereka, mungkin penularan wabak Covid-19 ini akan menjadi tidak terkawal kerana petugas barisan hadapan tidak memakai peralatan perlindungan diri kerana kekurangan bahan. Akhir kata, kekal duduk di rumah dan patuhi arahan yang dikeluarkan oleh pihak yang berautoriti. #StayatHome

RUJUKAN:


Seandainya Sepanyol Masih Negara Islam…

Islam masuk ke Semenanjung Iberia (Spain-Portugal) ketika pemerintahan Khalifah Bani Umayyah yang bernama al-Walid I bin Abdul Malik. Khalifah mengarahkan Tariq bin Ziyad selaku komander untuk mula masuk ke Iberia pada tahun 711. Maka wilayah ini dinamakan al-Andalus dalam wilayah-wilayah pemerintahan Bani Umayyah. Dikatakan Andalus bersempena nama kaum Vandal walaupun ianya dinafikan sebahagian pihak.

Pada tahun 750, Bani Abbasiyyah mengambil alih jawatan kekhalifahan dari Bani Umayyah. Maka saki baki keturunan Bani Umayyah iaitu Abdul Rahman ad-Dakhil I berundur ke al-Andalus lalu mendirikan Amiriyah Granada pada tahun 756. Kemudian, pada tahun 929, Abdul Rahman III menuntut jawatan Khalifah. Ketika itu umat Islam mempunyai Kekhalifahan Bani Abbasiyyah (yang sah) dan kekhalifahan Bani Umayyah II di al-Andalus (dakwaan) serta Fatimiyyah di Mesir (dakwaan). Pemerintahan di al-Andalus digelar Kekhalifahan Cordova. Ketika perebutan jawatan Khalifah ini, golongan politik Umayyah-Abasiyyah ini berseteru dengan amat dahsyat sekali.

Seterusnya, kekhalifahan Cordova tumbang lalu diganti dengan pemerintahan kerajaan Taifa I, Almoravid, Taifa II, Almohad dan akhir sekali kerajaan Granada dinasti Nasrid. Kerajaan Granada jatuh pada tahun 1492 apabila kerajaan pimpinan Raja Muhammad XII diserang oleh Ratu Isabella dari Castille dan Raja Ferdinand dari Aragon. Kerajaan-kerajaan Katolik Kristian seperti Leon, Castille, Aragon, Catalan, Galicia dan Navarre/Basque mula meruntuhkan penguasaan Islam di Iberia dari arah utara turun ke selatan.

Kerajaan Kristian ini mula melawan kerajaan Islam di Iberia memandangkan laluan perdagangan di laut Mediteranean dikuasai penuh oleh umat Islam apabila Turki Uthmaniyyah pimpinan Sultan Muhammad al-Fateh menawan Konstantinopel pada tahun 1453.

Seterusnya, kerajaan Castille mula melebarkan kekuasaannya melenyapkan pengaruh kerajaan-kerajaan Kristian yang lain hingga terbentuk Sepanyol seperti pada hari ini. Kerajaan Castille lebih dominan kuasanya di Sepanyol berbanding kerajaan lain. Ratu Isabella ini jugalah yang mengarahkan Christopher Columbus agar berlayar mencari laluan perdagangan baharu ke Asia namun sebaliknya dia menuju ke benua Amerika lalu bertemu dengan suku Red Indian.

Namun, misi untuk menuju ke Asia tetap diperjuangkan oleh kerajaan-kerajaan Kristian tersebut. Tatkala Sepanyol sibuk menjarah wilayah Barat jauh iaitu benua Amerika, Portugis pula berusaha menuju ke Asia jauh. Sebagai contoh, kisah Alfonso de Albuquerque seorang laksamana Portugis yang mula menakluk Melaka pada 1511.

Mari kita lihat nama kota-kota yang terdapat di Sepanyol-Portugal ketika zaman pemerintahan Islam.

* Alburquerque (Abu al-Qurq)
Nama latinnya adalah Alba Querques yang bermaksud pohon Oak.

*Asturias (Ashturish)

* Lisbon (al-Ishbunah)

* Sevilla (Ashbiliyah)
– Dahulunya sebuah kota besar sebagai pusat keilmuan dan perdagangan sama seperti hari ini.

* Barcelona (Barshalunah)

* Valencia (Balansiyah)

* Santiago (Santa Yaakub)
– bersempena nama Yaakobus atau St James.

* Gibraltar (Jabal Tariq)
-Jabal Tariq yang bermaksud Gunung Tariq kerana di gunung inilah Tariq bin Ziyad mula memasuki Sepanyol.

* Zaragoza (Saraqustah)

* Granada (Gharnatah)
-Kota besar umat Islam yang terakhir jatuh kepada kerajaan Kristian Katolik. Ianya juga bermaksud buah delima atau arabnya Ruman atau inggerisnya “PomeGRANATE”.

* Alcantara (al-Qantarah)
-Ianya bermaksud “jambatan”

* Castille (Qashtalah)

* Catalonia (Qataluniyah)

* Cordova (Qurtubah)
– Disinilah pusat pemerintahan Kekhalifahan Ummayah II dan menjadi zaman keemasan mereka dengan Istana al-Hamra menjadi pusat pemerintahan. Juga tempat asal Imam al-Qurthubi seorang Mufasirin.

* Toledo (Tholaytholah)
– Kota besar umat Islam di Sepanyol yang pertama mula jatuh ke tangan Kristian Katolik.

* León (Liyun)

* Malaga (Malaqah)
– Ini adalah kota Malaqah di Barat. Kota Malaqah di Timur yang menjadi impian Kristian Katolik bagi menguasainya adalah terletak di Melaka/Malacca. Penulis ada menulis mengenai “Antara Malaga dan Melaka” sebelum ini.

* Almeria (Al-Mariyah)
– Umat Islam membina pelabuhan besar di sini.

* Murcia (Mursiyah)
– Kota ini dibina oleh Abdul Rahman II dan merupakan tempat asal bagi seorang tokoh sufi agung bernama Abu Abbas al-Mursi.

* Madrid (Majrit)
– Kota ini dibina oleh Emir Muhammad bin Abdul Rahman. Jika kini masih Islam, kelab Real Madrid atau Royal Madrid mungkin akan dikenali sebagai al-Malakil Majrit.

*Navarre (Nabarah)

* Girona (Jirundah)
– Pusat keilmuan masyarakat Yahudi di Sepanyol.

* Galicia (Jaliqiyah)

* Aragon (Albarracín)
– Bersempena nama Al Banu Razin.

* Levante (al-Syarq)
-Levante bermaksud Timur/Masyriq seperti mana Syam atau Syria juga dikenali sebagai Levant iaitu Timur tempat matahari terbit.

* Algarve (al-Gharb)
– Algarve adalah nama bagi sebahagian wilayah Portugal. Algarve bermaksud Barat/Maghrib kerana Portugal berada di sebelah barat Sepanyol.

* Jaèn (Jayyan)
– Kota kelahiran Ibn Malik penulis kitab Ilmu Nahu Matn Alfiyah Ibn Malik.

Setelah Raja-Raja Kristian Katolik meruntuhkan kerajaan Islam di Spain-Portugal, mereka sedaya upaya menghapuskan ciri-ciri keislaman di sana. Bangunan-bangunan seperti Masjid ditukar menjadi Katedral (Gereja Besar), ada yang dijadikan muzium, ada yang ditutup. Sejarah-sejarah Islam cuba dipadamkan. Bahkan, mereka menggunakan istilah “Moors” bagi menyebut zaman pemerintahan Islam kerana tidak mahu nampak yang orang Islam Barbar-Afrika dan Arab pernah menjajah bangsa mereka. Namun, mereka tidak mampu memadam pengaruh bahasa Arab dalam kehidupan mereka.

Pengaruh bahasa Arab dalam masyarakat Sepanyol amat besar sehingga ianya merupakan bahasa kedua selepas bahasa Latin yang mempengaruhi bahasa Sepanyol kini. Bahkan, perkataan “Ole” berasal dari perkataan “Allah”. Al-Andalus atau kini disebut el Andalucia merupakan wilayah autonomi dalam kerajaan Sepanyol.

Kerajaan Sepanyol kini merupakan Castille-Centric yang berpusat di Madrid memandangkan Raja Sepanyol berketurunan dari etnik Castille. Musuh ketat mereka adalah seperti etnik Catalan yang berpusat di Barcelona. Sebab itu dulu kita pernah dengar isu Cataluna/Catalunya/Catalonia hendak menuntut kemerdekaan dari Sepanyol. Dan ini juga faktor mengapa perlawanan bola sepak antara Real Madrid dan Barcelona yang sering panas itu digelar “El Classico” kerana ianya sangat berkait rapat dengan sejarah zaman Klasik.

Ikuti instagram penulis: https://goo.gl/91AUX7


Kisah Rakyat China Mengembalikan Tradisi Pakaian Purba China

Cerita pasal cuLtUral aPpROPriAtion ni, teringat kes tahun 2018 dulu ada Cina US sound minah salleh yang pakai qipao (cheongsam). Tapi tu Cina US yang terlebih woke. Cina normal tak triggered pasal benda macam tu.

In fact, di China dan even di Malaysia hari ini, orang dah tak ambil kisah sangat pasal cheongsam dan samfu, malah ada gerakan untuk menggantikan cheongsam dan samfu dengan Hanfu yang dianggap sebagai pakaian Cina Han yang asli.

Cheongsam dan samfu sebenarnya diilhamkan oleh pakaian etnik Manchu. Nama alternatif cheongsam iaitu qipao pun dinamakan sempena nama alternatif Manchu, Qiren (旗人).

Manakala Cina macam Xi Jinping, macam aku, macam kawan2 kau yang bernama Lim, Goh, Tan tu semua etnik Han. Cuma kat Malaysia kami jarang refer diri sebagai Han sebab orang2 selatan (Kantonis, Hokkien, Foochow dll) lebih selesa dengan nama orang Tang (唐人). Complicated kan.

Han ada pakaian tradisional sendiri yang telah pupus pada tahun 1644, tahun Manchu menawan China dan mendirikan Dinasti Qing. Manchu memaksa orang Han tukar pakaian dan gaya rambut ikut style diorang.

Gaya rambut lelaki Han yang asal yang berbentuk bun diubah jadi tocang.

Pakaian Hanfu yang berkolar luas kiri tutup kanan diubah jadi kolar sempit.

Tujuan Manchu adalah untuk melenyapkan identiti Han & mengasimilasikan Han, kira macam “cultural genocide”.

Jadi apabila Dinasti Qing digulingkan pada tahun 1911, orang Han semua terus potong tocang sebagai tanda merdeka dari pemerintahan Manchu. Cuma tak buat gaya bun balik.

Kadang tengok orang buat cultural show pakai topi sekali dengan tocang untuk gambarkan “pakaian tradisional Cina”. Tu kalau dapat kat kaum yang woke memang habis dikecam. Nasib baik most Cina tak woke.

Malah pakaian Manchu pun diubahsuai jadi cheongsam dan samfu jadi pakaian adat Cina pasca-Qing. Hanfu tak pula dihidupkan balik sebab dari segi praktikaliti kurang. Macam mana nak buat kerja dengan lengan lebar boleh muat kucing.

Tapi memasuki abad ke-21, fenomena Hanfu mula muncul. Bila sesuatu bangsa dah lepas fasa survival, dia akan mula fikir soal identiti, mula korek sejarah silam.

Ada persamaan juga dengan tren memakai busana dan tanjak tahun-tahun kebelakangan. Mungkin ada yang rasa kelakar dan duk perlekehkan, tapi kalau Cina China pun buat, apa salahnya orang Melayu buat kan?